Surat Terbuka Untuk Dr Maszlee Malik – Sejarah Negara Sebenar Yang Patut Diberi Penekanan

Kehadapan menteri pendidikan negara iaitu Dr Maszlee Malik yang  ini gempar seluruh Malaysia kerana mencadangkan supaya kes 1MDB diletakkan di dalam buku teks sejarah.

Sebenarnya kami di The Patriots menentang cadangan tersebut kerana masih lagi banyak topik-topik yang lebih penting yang perlu diberi penekanan yang seharus ditumpukan oleh Dr Maszlee selaku seorang menteri pendidikan. Lagipun kami tidak mahu mata pelajaran sejarah yang merupakan senjata terbaik untuk naikkan jati diri anak bangsa pula menjadi senjata politik.

Justeru, daripada mempertaruhkan nasib anak bangsa demi nafsu politik, apa kata menteri pendidikan sendiri memberikan penekanan yang sebenar untuk menaikkan silabus buku teks negara kita? Kalau tidak ada ada idea, mari membaca fakta-fakta sejarah yang terlepas daripada silabus buku teks sebelum ini yang kami rasakan perlu dimasukkan dan diberi penekanan. Antara sejarah yang tercicir ialah:

TAHUKAH ANDA PERKARA DI BAWAH PERLU DIMASUKKAN DALAM BUKU TEKS KITA…

1. Bahawa semasa Portugis menawan Melaka, Melaka bukannya bersenjatakan lembing, tombak dan keris tetapi senjata api dengan meriam termasuk Lela Rentaka berserta dengan kehebatan senjata api Melayu yang dikatakan setaraf kualitinya dengan yang dimiliki di Eropah?

2. Bahawa tamadun Melayu tidak bermula dengan Melaka, bahkan dapat dijejak sehingga 600 SM sezaman dengan tamadun purba yang lain seperti Yunani, Babylon dan Rom?

3. Bahawa ujian DNA yang dilakukan ke atas orang Melayu adalah berusia 60, 000 tahun lamanya menandakan bahawa Melayu bukan pendatang? Malangnya fakta ini tidak diketahui sehinggakan ada menteri dari PH seperti Kulasegaran yang begitu beriya-iya mengatakan Melayu pendatang.

4. Bahawa terdapat tiga kumpulan utama Orang Asli di Semenanjung Malaysia iaitu Semang (Negrito), Senoi dan Melayu Asli (Aborigine Malay) yang dibezakan melalui bahasa, kebudayaan, cara hidup serta ciri-ciri ﬁzikal. Daripada tiga kumpulan utama ini terbahagi pula suku kaum yang kecil?

5. Bahawa suku Senoi merupakan suku yang terbesar di Semenanjung Malaysia. Suku Senoi terdiri daripada Temiar, Semai, Che Wong, Jahut, Semoq Beri dan Mah Meri. Kumpulan Melayu Asli pula merangkumi Temuas Belandas, Semelai, Jakun, Orang Kanaq, Orang Seletar dan Orang Kuala atau Laut. Dalam kumpulan Semang (Negrito) terdapat suku Kintak, Kensiu, Jahai, Mendriq, Batek dan Lanoh dan orang Melayu adalah serumpun dengan ketiga-tiga kumpulan orang asli yang disebutkan di atas?

6. Bahawa untuk membaca sejarah silam yang berusia lebih tua dari sempadan geografi moden, kita tidak boleh memandang dengan sempadan geografi moden yang kita cakapkan hari ini?

7. Bahawa tokoh-tokoh agung Melayu bukanlah merangkumi Hang Tuah sahaja, bahkan boleh dilihat dalam lipatan sejarah? Misalnya seperti mana Hang Nadim melawan Feringgi dengan strategi perangnya yang menarik sehingga menjadi lawan setanding Portugis di Alam Melayu, atau tentang bagaimana Laksamana Tun Abdul Jamil berjaya menakluk Melaka dari Belanda, atau tentang bagaimana wujudnya tokoh saintis merangkap ulama hebat seperti Sheikh Ahmad Wan Al-Fathani?

8. Atau bercerita mengenai pengorbanan anak bumi Sabah dan Sarawak dalam mempertahankan kedaulatan negara dari zaman pra-merdeka seperti Panglima Kulow atau Apai Semaring atau Rukun 13 dan Pejuang Benteng 338 atau ketika Konfrontasi dengan Indonesia yang di mana anak Sabah dan Sarawak begitu gigih mempertahankan negara?

9. Atau tentang bagaimana wujudnya taburan kerajaan Melayu di Borneo, atau bagaimana pulau ini dikatakan tempat datang dan berasalnya Bahasa Melayu bagi membetulkan tanggapan segelintir golongan di Sabah dan Sarawak yang mengatakan orang Melayu ialah pendatang dari Semenanjung semata-mata yang hari ini masih lagi dipinggirkan pembangunan mereka oleh kerajaan pusat.

10. Atau bahawa memberikan penjelasan mengenai kedudukan 153, 152 atau hak-hak Bumiputera yang lain sehingga tidak ada menteri atau YB dari kerajaan atau pembangkang yang begitu galak mempertikaikan perkara ini sehingga mahu meratifikasikan ICERD.

11.  Terus bercerita keagungan kerajaan Melayu Purba selain Melaka seperti Srivijaya, Kedah Tua, Sri Dharmaraja, Johor, Pahang Tua dan sebagainya agar nanti tidaklah ada lagi seorang Menteri Perpaduan berucap mengatakan bahawa orang Melayu sebagai tidak bertamadun? Keagungan yang diceritakan selalu diiringi sikap segan untuk meletakkan nama Melayu padanya.

12. Bahawa orang pertama mengelilingi dunia ialah orang Melayu, bukannya orang putih seperti mana yang kita jangkakan?

13. Bahawa penceritaan sejarah yang “setengah masak” dalam buku teks mengenai Perjanjian Malaysia 1963, Suruhanjaya Cobbold, IGC report membuatkan banyak anak Sabah dan Sarawak yang lain tidak mengetahui mengenai hak-hak yang dimiliki oleh mereka apabila bersama dalam Persekutuan Malaysia?

14. Bahawa daerah Dinding, Perak merupakan sebahagian daripada Negeri-Negeri Selat?

15. Bahawa penjajahan efektif British cuma di Negeri-Negeri Selat?

16. Bahawa 1 Februari 1948 merupakan tarikh penubuhan Persekutuan Tanah Melayu?

17. Bahawa yang menyerahkan Sarawak kepada British adalah Anthony Brooke?
Bahawa di sebalik tabir menentang penjajahan Jepun, PKM pernah cuba bergabung tenaga dengan Ibrahim Yaacob dan Jepun untuk menghalang kembalinya British ke Tanah Melayu?

18. Bahawa yang menentang penjajahan Jepun bukan sahaja MPAJA, tetapi juga OCAJA, Askar Wataniah Pahang, Askar Wataniah Perak, Gerila Kinabalu dan Tentera Semut?

19. Bahawa Tentera Merah Jepun pernah menawan Bangunan AIA yang menempatkan kedutaan Amerika Syarikat di Kuala Lumpur?

20. Bahawa Ketua Polis Negara Tan Sri Abdul Rahman mati ditembak pengganas di celah-celah kota KL?

21. Bahawa sebutir bom pernah meletup di bangunan Bank Muamalat hari ini di tahun 1980-an?

22. Bahawa Tugu Negara pernah diletupkan pengganas?

23. Bahawa seorang juruaudit Bank Bumiputera mati dibunuh sehari sebelum wang dilesapkan dalam skandal Carrian Group/BMF yang turut menyaksikan pengaplikasian injuksi Mareva?

24. Bahawa seorang Prebet askar tengah mengamuk di tengah kota Chow Kit bersenjatakan rifle M16A1 dan kisahnya kemudiannya diputarbelit untuk menggerakkan rakyat menyokong pemansuhan imuniti bagi kerabat diraja?

25. Bagaimana kumpulan Gerila Kinabalu di bawah Capt Albert Kwok menggerakkan 200 gerila menawan Api-Api dan Jesselton pada 10 Okt 1943 sehinggakan melumpuhkan pergerakan Tentera Jepun?

26. Bagaimana tragedi runtuhnya pengkalan Feri di Pulau Pinang mengubah pandangan warga Pulau Pinang terhadap pembinaan Jambatan Pulau Pinang?

Dan banyak lagi fakta-fakta yang penting dalam pembinaan negara kita yang masih belum dimasukkan, namun menteri pendidikan kita hanya tahu meratip 1MDB… 1MDB sepanjang masa. Biarlah kes tersebut diselesaikan di mahkamah, sambil itu kita sama-sama membangunkan anak bangsa ke tahap yang lebih baik daripada hari ini!


Kupasan Lapisan Sejarah 13 Mei 1969

13 Mei 1969 ialah satu peristiwa gelap dalam babak sejarah negara. Pertelingkahan antara kaum yang membawa kepada 25 orang terbunuh dan 145 lagi cedera (angka rasmi) ialah satu peristiwa yang tidak seharusnya berlaku. Tetapi ia berlaku atas banyak faktor bukan saja pada tahun berkenaan tetapi dipengaruhi pelbagai faktor yang berlaku semasa penjajahan British dan Jepun. Ya, ia satu topik sensitif di mana tiada siapa mahu berbicara tentangnya. Tetapi ia perlu sebagai ingatan agar ia tidak berulang pada masa akan datang.

Faktor yang membawa kepada 13 Mei 1969

Semua pasti sedia maklum perihal British bila menguasai negara-negara koloni mereka. Bagi memastikan tiada siapa dapat mencabar hegemoni mereka, mereka melaksanakan dasar pecah dan perintah dengan memisahkan komposisi kaum di negara ini. Mereka menetapkan peranan dan status berbeza bagi setiap kaum. Orang Melayu seharusnya tinggal di kampung, orang Cina sepatutnya berada di bandar manakalah orang India patutnya berada di estet.

Ini bagi memudahkan usaha mereka mengeksploitasi sumber semulajadi negara ini. Namun pada masa sama, ia turut mengehadkan interaksi antara kaum. Selain itu, dalam laporan kertas putih Majlis Gerakan Negara (MAGERAN), pihak British tidak bersungguh-sungguh mendedahkan orang Cina dan India yang datang ke Tanah Melayu dengan adat istiadat orang Melayu dan lebih suka mereka duduk secara berasingan. Polisi sebegini ibarat bom jangka pada hubungan antara kaum ketika itu dan akhirnya meletus semasa 13 Mei 1969.

Sebelum Laporan Razak dibentangkan pada tahun 1956, sistem pendidikan negara menyaksikan empat aliran pendidikan iaitu Melayu, Cina, India dan Inggeris. Ketiga-tiga sekolah yang dinyatakan sebelumnya menggunakan kurikulum dan bahasa pengantar yang berbeza.

Ketidakseragaman dalam kedua-dua perkara di atas ini menyebabkan pelajar-pelajar yang lahir dari tiga aliran sekolah berkenaan hanya mampu bertutur dalam bahasa ibunda masing-masing. Ini juga satu masalah yang berpotensi menggugat perpaduan kaum ketika itu.

Selain isu pendidikan, isu agama dan budaya turut menghantui hubungan antara kaum di negara ini terutama sebelum peristiwa 13 Mei. Semua sedia maklum terdapat pelbagai agama di negara ini seperti Islam, Buddha, Hindu dan Kristian. Dan dari segi budaya pula, semua kaum mempunyai budaya mereka yang tersendiri.

Masalahnya di sini bukan kepada perbezaan agama tetapi sikap curiga dan kejahilan terhadap agama-agama lain yang membawa kepada pelbagai insiden yang menyinggung emosi penganut agama lain sehingga mengakibatkan peristiwa 13 Mei 1969.

Struktur masyarakat Malaysia yang terdiri dari pelbagai kaum yang telah melahirkan banyak persatuan-persatuan politik sosial dan ekonomi yang berasaskan kaum masing-masing. Perkara ini telah memeperkuatkan lagi rasa syak wasangka antara satu sama lain kerana persatuan-persatuan ini hanya memperjuangkan kepentingan kumpulan kaum yang diwakilinya sahaja tanpa menghiraukan kaum-kaum yang lain.

Parti-parti politik yang berbentuk perkauman seringkali mengeksploitasi perbezaan-perbezaan yang wujud di kalangan kaum hingga menimbulkan rasa tidak puas hati yang ketara antara satu kaum dengan kaum yang lain.

Salah satu punca permusuhana orang Melayu dengan orang Cina ialah akibat pendudukan Jepun di Tanah Melayu. Ini kerana Jepun memberi layanan yang lebih istimewa kepada orang Melayu berbanding orang Cina kerana Jepun masih lagi dipengaruhi sentimen peperangan dengan negara China pada akhir kurun ke-19 dan awal kurun ke-20.

Ini menyebabkan tentera Jepun bersikap pilih kasih dalam hal yang melibatkan kaum Melayu dan Cina. Jepun juga telah melantik orang Melayu sebagai pemimpin kerajaan dan anggota keselamatan. Tapi berbeza pula dengan orang Cina di mana mereka dimusuhi dan dilayan tanpa perikemanusiaan. Ini mendorong sesetengah daripada mereka menyertai Malaysian People Anti-Japanese Army (MPAJA) yang digerakkan oleh Parti Komunis Malaya (PKM) dengan sokongan British semasa WWII.

KRONOLOGI PERISTIWA KE ARAH 13 MEI

Selepas Jepun menyerah kalah pada 15 Ogos 1945, ia menandakan berakhirnya WWII. Tetapi bagi MPAJA, penyerahan kalah Jepun juga membuka ruang untuk mereka berleluasa di Tanah Melayu. Dalam tempoh 14 hari sebelum British kembali ke Tanah Melayu dan mengasaskan Pentadbiran Tentera British (BMA) pada September 1945, mereka mula melancarkan kempen terhadap orang awam terutama individu-individu yang dianggap bersubahat dengan tentera Jepun.

Modus operandi mereka ialah membawa individu-individu ini ke pinggir hutan dan disuruh menggali lubang. Sesetengah daripada mereka ini dibelasah dengan kayu atau cangkul dan ditolak masuk ke dalam lubang di mana dalam sesetengah kes, ada yang ditanam hidup-hidup. Ada juga yang ditembak mati dalam keadaan berlutut atau digantung sampai mati selepas dibicarakan dalam mahkamah kanggaru mereka sendiri. Tiada siapa yang berani bersuara kerana bimbang dilabel pengkhianat dan dihukum mati dengan kejam oleh MPAJA.

Memandangkan ramai mangsa terdiri daripada orang Melayu, ini mengundang kemarahan ramai di mana ramai bangkit menentang seperti Kiai Haji Salleh. Misalnya di Batu Pahat, pertumpahan darah hampir-hampir tercetus jika tidak kerana campur tangan bakal Menteri Besar Johor dan pengasas Pertubuhan Melayu Kebangsaan Bersatu (UMNO), Dato Onn Jaafar.

Sementara di Sungai Manik, Perak pula, orang Melayu bertempur dengan gerila MPAJA dan peneroka Cina tempatan selepas MPAJA cuba mengambil alih Sungai Manik dan bandar-bandar berhampiran. Pertempuran berterusan sehinggalah BMA ditubuhkan pada September 1945.

Selepas gerila PKM membunuh dua pengurus ladang dan seorang penolong pengurus ladang Eropah di Sungai Siput pada tahun 1948, British mengisytiharkan darurat di mana ia terhad di Perak pada Jun 1948 sebelum diluaskan ke seluruh negara sebulan kemudian.

PKM dilihat mahu meneruskan usaha membentuk sebuah negara komunis di Tanah Melayu melalui perang gerila, satu usaha yang ditolak sekeras-kerasnya oleh British dan kerajaan Persekutuan Tanah Melayu pada tahun-tahun menuju ke arah kemerdekaan.

Namun, tidak ramai tahu usaha mendapatkan khidmat orang Cina untuk membantu kempen melawan PKM pada tahun-tahun awal darurat amat sukar. Bagi menggalakkan orang bukan Melayu membantu usaha mempertahankan Tanah Melayu dari ancaman PKM, mereka menyertai kerahan Khidmat Negara (National Service). Malangnya, hanya 200 orang sahaja yang menyertai pasukan itu dari tahun 1949 hingga 1951.

Dan apabila ia dikuatkuasakan pada tahun 1950, laporan kertas putih MAGERAN mendedahkan dari Februari hingga Ogos 195, lebih 10,000 pemuda Cina melarikan diri ke China untuk mengelak dari dipanggil menyertai kerahan tersebut.

Situasi ini nyata menghampakan ramai orang Melayu dan sudah beberapa kali mendapat teguran rasmi. Pesuruhjaya Tinggi Britain ke Tanah Melayu Sir Henry Gurney pernah berkata, “Perasaan kecewa telah timbul dalam kalangan anggota masyarakat lain tentang keengganan orang Cina memberi pertolongan.

Mereka hidup bersenang-lenang dan menumpukan tenaga semata-mata untuk mencari kekayaan.” Cubaan kedua untuk membawa 2,000 orang Cina menyertai Khidmat Negara juga berakhir dengan kegagalan pada tahun 1952 walaupun Persatuan Cina Semalaysia (MCA) menawarkan insentif antara $50 hingga $300 bagi setiap rekrut Cina dalam masa latihannya.

Walau bagaimanapun, kertas putih MAGERAN turut menyatakan penghargaan kepada ramai anggota kerajaan dan keselamatan dari kalangan kaum bukan Melayu yang berjuang bagi memastikan negara terus selamat dari ancaman PKM. Salah seorang tokoh keselamatan dari kaum Cina yang pernah menabur bakti semasa era darurat ialah bekas Ketua Polis Perak dan Ketua Polis Sarawak, mendiang Tan Sri Yuen Yuet Leng. Kisahnya pernah diabadikan dalam satu entri The Patriots tidak lama dahulu.

Walaupun tewas semasa fasa pertama darurat, impian melihat sebuah negara komunis tidak pernah terpadam di hati penyokong-penyokong PKM. Pada dekad 60-an, mereka secara senyap mula menyusup dalam parti-parti politik atau pertubuhan bersifat kemasyarakatan. Tujuannya satu iaitu mencetuskan ketidakstabilan dalam negara dalam apa jua cara bagi memastikan negara yang baru mencapai kemerdekaan itu terus lemah. Bukan sekali dua PKM menjadi batu api sehingga mencetuskan keributan dalam kalangan masyarakat. Berikut beberapa peristiwa yang direkodkan dalam laporan kertas putih MAGERAN:

i. Pada tahun 1967, kerajaan bersama Brunei dan Singapura mula mengeluarkan mata wang mereka sendiri (semua dipanggil dolar) di bawah nama Dolar Malaysia, Dolar Singapura dan Dolar Brunei. Dengan pengenalan tiga mata wang baru ini, mereka menandatangani Perjanjian Pertukaran Mata Wang bagi membolehkan wang mereka boleh ditukar antara satu sama lain. Tetapi enam tahun selepas itu, Kuala Lumpur menarik diri dari perjanjian tersebut dan nama rasmi mata wang kita ialah Ringgit dan Sen.

ii. Tetapi pihak komunis mengambil kesempatan dari situasi ini dengan mengadakan tunjuk perasaan anti-penurunan nilai mata wang dan menghasut orang ramai menentang langkah penurunan nilai mata wang. Dan bagi memaksimumkan impak tindakan ini, Pulau Pinang dipilih sebagai tapak protes. Ini mengakibatkan kekecohan penduduk Melayu-Cina pada 24 November 1967 di mana beberapa orang terbunuh, ramai cedera dan beberapa rumah serta kereta musnah terbakar. Keadaan ini mencetuskan rasa curiga dalam kalangan penduduk.

iii. Almarhum Tunku Abdul Rahman menulis dalam kolum mingguannya bersama The Star, “Pihak komunis tidak pernah meninggalkan kita. Jika mereka tidak boleh melancarkan tindakan agresif secara terbuka, mereka melancarkan tindakan bersifat subversif. Pada tahun 1967, kita terpaksa membuat sedikit pengubahsuaian tentang mata wang kita, dan kita putuskan untuk turunkan sedikit nilai mata wang – sangat sedikit sehingga orang pun tidak perasan. Tetapi di Pulau Pinang, Barisan Sosialis mengarahkan hartal (penutupan kedai sebagai tanda berkabung). Jadi, bila mereka isytiharkan hartal, samseng keluar di jalanan dan mula mencetuskan kekecohan serta menyerang orang Melayu yang dianggap anak emas pihak kerajaan. Tanpa mereka sedar, orang Melayu yang diserang itu langsung tidak tahu tentang nilai atau penurunan nilai mata wang kita dan mereka amat terkejut dengan kejutan itu.”

iv. Setahun selepas itu, 13 anggota PKM terdiri daripada 11 orang Cina dan dua orang Melayu dihukum mati kerana membantu tentera Indonesia semasa Konfrontasi di Johor. Justeru, 13 banduan ini seharusnya dihukum mati di Penjara Pudu, Kuala Lumpur. Namun, Ahli Parlimen Batu dari Parti Buruh Dr Tan Chee Koon merayu semua 13 banduan dilepaskan dari hukuman mati. Chee Koon mendapat sokongan dari komuniti Cina dan kumpulan pro-komunis untuk menghasut masyarakat Cina. Mereka berhimpun di hadapan Penjara Pudu dan sepanjang jalan menuju ke penjara berkenaan sambil menakutkan pengguna jalan raya dengan membaling batu dan botol pada kenderaan yang melaluinya dan menghalang laluan trafik.

Untuk mengelak situasi menjadi lebih tegang, Almarhum Tunku merayu pengurangan hukuman kepada Sultan Perak, Almarhum Sultan Idris Iskandar Al-Mutawakkil Alallahi Shah dan Sultan Johor, Almarhum Sultan Ismail al-Khalidi. Hukuman kesemua 13 banduan itu ditukar daripada hukuman mati kepada hukuman penjara seumur hidup.

Namun, impak daripada tindakan tersebut menyaksikan kelompok pro-komunis melabel kerajaan sebagai lemah dan meneruskan provokasi mereka ke tahap lebih melampau. Dan seperti ramai sedia maklum, bakal Perdana Menteri Tun Dr Mahathir Mohamad pernah menghantar surat mengkritik keras tindakan baginda yang membawa kepada insiden 13 Mei. Dan semua maklum sebulan selepas itu, beliau dipecat daripada UMNO.

Dua minggu sebelum pilihan raya 1969, seorang pekerja parti UMNO bernama Allahyarham Kassim Omar dibunuh dengan kejam oleh ahli-ahli Parti Buruh. Allahyarham dibelasah sampai mati di tepi jalan, mukanya dicat dengan cat merah dan pakaiannya diconteng dengan mesej memboikot pilihan raya. Pembunuhan tersebut merupakan satu kejutan kepada ramai pihak dan ini hampir-hampir mencetuskan rusuhan kaum jika tidak kerana tindakan pantas pemimpin-pemimpin UMNO yang mahukan urusan jenazah Allahyarham disegerakan dan secara senyap dalam keadaan terhormat.

Rusuhan Kaum

a) Keributan di Pulau Pinang

Tujuh bulan sebelum sambutan kemerdekaan pada 31 Ogos 1957, pada 2 Januari tahun sama, Pulau Pinang menyambut ulang tahun ke-100 status sebagai bandaraya oleh kerajaan British. Bagaimanapun, sambutan dicemari dengan insiden salah faham antara orang yang berpesta dengan penonton yang melihat sambutan berkenaan. Ia hampir-hampir menjadi rusuhan kaum jika tidak kerana campur tangan cepat pihak berkuasa bagi menenangkan keadaan. Dalam insiden ini, 4 orang awam terbunuh sementara 48 lagi cedera dalam insiden berkenaan.

b) Rusuhan di Pulau Pangkor

Pada Mei 1959, berlaku pertembungan antara orang Cina dengan orang Melayu di Pulau Pangkor yang mengakibatkan kebakaran rumah kediaman dan tiga individu terbunuh (dua orang Melayu, seorang Cina). Sementara 10 lagi cedera dalam insiden berkenaan. Bagi menenangkan keadaan, perintah berkurung dilaksanakan selama beberapa hari di Pangkor. Pihak kerajaan turut mengarahkan rondaan polis dikerapkan dan Almarhum Tunku pernah melawat pulau berkenaan dan menasihati penduduk agar bertenang.

c) Pertelingkahan di Bukit Mertajam

Lima tahun sebelum insiden 13 Mei, dua individu masing-masing seorang Melayu dan seorang Cina mati disebabkan oleh satu pertelingkahan kecil. Semua ini berpunca daripada insiden seorang pekerja pasar berbangsa Melayu dipukul dengan cangkul oleh seorang penjual sayur Cina berusia 15 tahun. Ini mencetuskan insiden pukul dan bakar tatkala pekerja yang terkesan dengan insiden itu cuba melaporkannya kepada pihak berkuasa. Untuk mengelakkan lebih banyak ketegangan, perintah berkurung dikeluarkan selama beberapa hari untuk menenangkan keadaan.

TRAGEDI

Provokasi

Enam hari sebelum pilihan raya 1969, tiga konstabel polis terserempak dengan sekumpulan anggota pemuda Parti Buruh yang menconteng slogan anti-pilihan raya di atas jalan. Bila diminta berhenti, mereka bertindak menyerang dengan rod besi dan membaling batu dan kayu terhadap polis. Pihak polis terpaksa melepaskan tembakan bagi mempertahankan diri. Salah seorang daripada ahli pemuda itu cedera parah dan mati semasa mendapat rawatan di hospital. Bagi pihak pembangkang, mereka mempergunakan kematian ahli parti pakatan mereka itu dengan menganjurkan perarakan pengebumian pemuda tersebut yang besar pada hari pilihan raya itu sendiri, satu tindakan yang dianggap provokatif dan merbahaya.

Polis dan Kementerian Dalam Negeri memberi kebenaran kepada perarakan berkenaan tetapi ia hanya boleh dianjurkan pada 9 Mei 1969. Dengan jarak sepanjang lapan batu, 14,000 peserta berarak sambil melaungkan slogan-slogan berbaur Maoist, menyanyikan lagu The East is Red dan membawa potret Mao Zedong. Perarakan yang melalui di tengah-tengah Kuala Lumpur dan mengakibatkan kesesakan trafik di setiap jalan utama di Kuala Lumpur. Orang Melayu yang melihat diejek dengan ejekan ‘Malai si!’ (Matilah orang Melayu) dan ‘Hutang darah bayar darah’.

Kejutan buat Perikatan

Pada pilihan raya 1969, kejutan melanda Parti Perikatan kehilangan banyak kerusi parlimen dan dinafikan majoriti 2/3 di Parlimen. Walaupun berjaya mengekalkan penguasaan di Selangor, mereka hanya mempunyai majoriti empat kerusi. Perak hampir jatuh ke tangan pembangkang sementara Gerakan pula memulakan asas bertapak di Pulau Pinang. Sementara kebanyakan kerusi negeri yang dikuasai Perikatan jatuh ke tangan parti pembangkang dari kaum Cina (ingatan, Kuala Lumpur masih lagi sebahagian daripada Selangor dan belum lagi diberi taraf sebagai Wilayah Persekutuan). Semua ini berlaku akibat provokasi melampau pihak sebelah yang mengusik perkara-perkara bersifat sensitif seperti hak keistimewaan orang Melayu dan hak kerakyatan. Semua ini direkodkan dalam laporan kertas putih MAGERAN.

Sebagai reaksi kepada kejayaan mereka yang tidak disangka-sangka, dua parti utama pembangkang iaitu DAP dan Gerakan memutuskan untuk menganjurkan perarakan kejayaan sekitar Kuala Lumpur pada 11 dan 12 Mei 1969. Sesiapa yang melihat tindakan ini sudah tahu ini satu provokasi merbahaya dan ini diakui sendiri oleh mendiang Tan Sri Yuen Yuet Leng. Dalam bukunya Nations Before Self, beliau berkata:

“The sudden surge of excessive Chinese chauvinistic and uncontrolled emotions during the May 69 elections following Opposition camps, was accompanied by even some simplistic presumptuousness that even greater Chinese political ascendency and successes would follow. The aggressive posturing and defiance seen during the funeral procession of an opposition posturing element shot by the police few days earlier had already fumed the situation. All these acts together could only create anger and inflict humiliation on the fragile sensitivities of a basically proud race and people. Very strong Malay anger arose intermixed with political anxieties for the community’s future. A counter procession in strength with much embedded racial pride and improvised self-protection was planned and organized.”

Di Jinjang, Kepong, kematian seorang Cina akibat sakit tua diarak sepanjang jalan dengan kebenaran polis. Namun perarakan kematian bertukar menjadi perarakan kemenangan pilihan raya dengan menghina Melayu. Pada hari Selasa 13 Mei, Yeoh Tech Chye yang pada ketika itu menjawat Presiden Parti Gerakan memohon maaf di atas ketelanjuran ahli-ahlinya melakukan kebiadapan semasa perarakan. Yeoh menang besar di kawasan Parlimen Bukit Bintang, Kuala Lumpur. Tapi permohonan maafnya itu diibaratkan nasi menjadi bubur.

Tragedi

Kemarahan orang Melayu sudah tidak boleh dibendung lagi. Sudah lama mereka bersabar dengan provokasi pihak pembangkang yang sentiasa mengusik sentimen orang Melayu. Tetapi satu perkara yang membuatkan mereka berang ialah ejekan berbaur perkauman seperti ‘Melayu babi balik kampung’. Dan ini diketahui oleh ramai orang termasuk Menteri Besar Selangor ketika itu, Datuk Harun Idris. UMNO telah mengadakan perarakan balas pada pagi 13 Mei 1969 yang mengakibatkan terjadinya peristiwa ini.

Punca sebenar 13 Mei berlaku apabila sekumpulan pemuda Cina menghalang beberapa orang Melayu yang dalam perjalanan ke Kampung Baru untuk menyertai perarakan UMNO dengan membaling botol kaca dan batu ke arah mereka.[5] Pergaduhan ini diketahui oleh orang Melayu yang berkumpul di Kampung Baru Jalan Raja Muda. Dalam pukul 6.30 petang orang Melayu mula bergerak dari Kampung Baru dan menyerang orang Cina dengan bersenjatakan parang dan keris. Mereka membakar rumah-rumah kedai di sekitar kawasan Kuala Lumpur dan juga kereta.

Pemuda-pemuda Cina telah bertindak mengepung Panggung Odeon, di Jalan Tuanku Abdul Rahman, Kuala Lumpur. Beberapa iklan disiarkan dalam bahasa Cina di skrin pawagam menyuruh penonton dari kalangan Cina keluar dari panggung. Penonton Melayu di panggung tersebut langsung tidak tahu membaca tulisan bahasa Cina. Kesan daripada itu, pemuda-pemuda Cina tersebut telah menyerbu masuk ke dalam panggung dan menyerang dan menyembelih penonton yang ada dan membakar pawagam tersebut. Hampir semua penonton di dalam panggung tersebut mati di dalam keadaan yang sangat mengerikan.

Di sebalik kekecohan dan rusuhan yang berlaku ketika itu, profesionalisme pasukan keselamatan harus dipuji bagi memastikan insiden hari itu tidak merebak. Ini berdasarkan catatan mendiang Tan Sri Yuen Yuet Leng:

“I am very proud to have been a police officer during the May 13 crisis. Thefirst few days of the crisis were the proudest moments in my entire police career. I saw in Kuala Lumpur how both experienced and young police recruits conduct themselves as peace officers…. I monitored, heard and recorded the firm and undaunted voice of a former Malay subordinate transferred to the Riot Unit, rejecting demands from a Malay mob to hand over some non-Malays who had pretended to be dead but rushed to him  for protection when the opportunity arose. His words still echo in my memory;

“Ya, anda Melayu. Saya juga Melayu. Tetapi di sinilah persamaan kita berakhir. Anda tiada tanggungjawab. Sementara saya seorang pegawai polis. Jika kamu cuba melintasi garisan ini, maka darah sama akan membasahi kedua-dua garisan!”

Catatan mendiang dibuat selepas melihat ketegasan anak buahnya itu enggan melayan tuntutan sekumpulan orang Melayu yang mahukannya menyerahkan mana-mana orang bukan Melayu yang berpura-pura mati kepada mereka. Selepas melihat ketegasan polis berkenaan, kumpulan tersebut tidak lagi membuat tuntutan berkenaan. Namun, ia bukan sesuatu yang mudah lebih-lebih lagi dengan pelbagai khabar angin tentang apa yang berlaku ketika itu. Ia tidak dibantu juga dengan laporan media asing yang sentiasa berusaha merendah-rendahkan imej negara atau suka mencari berita negatif, satu trend yang sudah dikesan sejak zaman kemerdekaan lagi.

Dalam insiden yang dianggap babak hitam dalam sejarah negara, angka rasmi menunjukkan lebih 200 orang terbunuh, 439 cedera dan lebih 9,000 orang ditahan. Kebanyakan yang ditahan menurut kertas putih MAGERAN ialah anggota kongsi gelap dan elemen subversif pro-komunis. Tetapi bilangan orang yang terbunuh dalam tragedi itu berkemungkinan lebih ramai jika kita melihat keterangan saksi yang melihat deretan lori yang membawa mayat yang tidak sempurna ke Balai Polis Jalan Travers.  Semasa peristiwa 13 Mei ini juga, perintah berkurung 24 jam dilaksanakan dengan sesiapa yang disyaki melanggar perintah berkurung berpotensi ditembak pihak berkuasa. Perintah ini dilaksanakan pada 14 dan 16 Mei 1969. Kecuali kekecohan di Melaka, Perak, Pulau Pinang dan Singapura yang menyaksikan populasi besar masyarakat Cina di situ, keadaan kelihatan tenang dan aman dalam negara.

Respon

Pada 16 Mei tahun sama, MAGERAN turut ditubuhkan atas titah DYMM Yang di-Pertuan Agong ketika itu, Almarhum Sultan Ismail Nasiruddin Shah. Peranan pengerusi MAGERAN digalas oleh Allahyarham Tun Abdul Razak Hussein dan dibantu oleh Allahyarham Tun Dr Ismail, Tun Tan Siew Sin, Tun V.T Sambathan, Allahyarham Tan Sri Hamzah Abu Samah, Allahyarham Tan Sri Ghazali Shafie, Jeneral Almarhum Tunku Osman Jiwa (Panglima Angkatan Tentera Malaysia) dan Allahyarham Tan Sri Salleh Ismael (Ketua Polis Negara). Ini bagi menggantikan peranan Parlimen yang digantung semasa darurat. Sementara di peringkat negeri dan daerah, pentadbiran diuruskan oleh Majlis Gerakan Negeri dan Majlis Gerakan Daerah. MAGERAN melaksanakan pelbagai langkah bagi memulihkan semula keamanan pasca-13 Mei dan keamanan dapat dikembalikan dalam tempoh dua bulan. Perintah berkurung juga dikurangkan secara beransur-ansur sehinggalah keamanan benar-benar sudah terjamin. Pada Februari 1971, MAGERAN dibubarkan dan Parlimen kembali berfungsi seperti biasa.

Sepanjang tempoh darurat, MAGERAN telah melakukan pelbagai tindakan untuk mencari punca dan penyelesaian agar tragedi tersebut tidak berulang. Antara tindakan yang diambil ialah membentuk Rukun Negara bagi meningkatkan kefahaman rakyat pada perlembagaan negara.  Rukun Negara merupakan hasil buah fikiran Allahyarham Tan Sri Ghazali. Selain itu, Dasar Ekonomi Baru (DEB) turut dilancarkan untuk menghapuskan pengenalan kaum dengan satu aktiviti ekonomi dan membasmi kemiskinan tegar. dan Bagi membolehkan semua agenda ini dapat dicapai, satu kerajaan perpaduan dengan nama Barisan Nasional (BN) diperkenalkan dengan hampir kesemua parti yang bertanding pada 1969 menyertai BN kecuali DAP.

Pada Januari 1970, satu majlis perundingan dibentuk bagi membincangkan soal perpaduan kaum di negara ini. Majlis yang diberi nama Majlis Perundingan Negara (MPN) itu dipengerusikan oleh pengerusi MAGERAN, Allahyarham Tun Abdul Razak. Komposisi majlis terdiri daripada anggota MAGERAN, wakil kerajaan negeri, wakil parti-parti politik, wakil dari Sabah dan Sarawak, wakil kumpulan-kumpulan agama, wakil badan profesional, wakil dari perkhidmatan awam, wakil kesatuan pekerja dan majikan, wartawan, wakil kumpulan guru dan wakil kumpulan minoriti. Objektif utama penubuhan MPN ialah meneliti isu-isu perpaduan negara dan mencari jalan untuk menyelesaikan masalah-masalah yang melibatkan pelbagai kaum. Ia juga bertindak sebagai penasihat kepada MAGERAN mengenai perkara-perkara yang bersangkutan dengan perhubungan dan integrasi kaum di Malaysia.

Pada 31 Ogos 1970, Rukun Negara turut dilaksanakan sebagai falsafah negara selaras dengan deklarasi diraja pada hari yang sama. Rukun Negara yang terhasil dari buah fikiran Allahyarham Tan Sri Ghazali diinspirasikan dari falsafah negara Indonesia iaitu Pancasila. Rukun negara adalah manifestasi idealogi nasional dengan tujuan untuk mencapai perpaduan di kalangan rakyat tanpa mengira kaum, warna kulit, bangsa dan agama. Konsep rukun negara yang dibentk oleh MAGERAN ini pada asasnya ialah untuk membentuk corak masyarakat Malaysia berdasarkan prinsip hidup yang telahpun wujud dan boleh dijadikan pegangan masyarakat Malaysia. Prinsip-prinsip tersebut ialah:

1) Mencapai perpaduan yang lebih erat di kalangan seluruh masyarakat.

2) Memelihara cara hidup demokratik.

3) Mencipta suatu masyarakat yang adil dan kemakmuran negara akan dapat dinikmati bersama secara adil dan saksama.

4) Menjamin satu cara yang liberal terhadap tradisi yang kaya dan pelbagai corak.

5) Membina sebuah masyarakat progresif dengan menggunakan sains dan teknologi.

Konsep rukun negara telah dibahagikan kepada lima prinsip iaitu:

Beberapa minggu selepas peristiwa 13 Mei, Majlis Muhibbah Negara ditubuhkan atas arahan MAGERAN dan dipengerusikan oleh Almarhum Tunku Abdul Rahman. Majlis ini ditubuhkan pada setiap peringkat iaitu pusat, negeri dan daerah. Antara tanggungjawab majlis ini ialah menggalakkan perkembangan perasaan muhibbah di antara masyarakat berbilang kaum di Malaysia dan berusaha memulihkan, memupuk dan mengekalkan perasaan saling mempercayai di kalangan kaum. Selain itu, majlis ini bertanggung jawab mengkaji masalah-masalah sosial dan kebajikan awam dan bekerjasama dengan pihak-pihak berkuasa atau jabatan-jabatan kerajaan yang berkenaan untuk menghapuskan kesulitan-kesulitan dan salah faham. Selepas kerajaan berparlimen dipulihkan semula pada Februari 1971, Majlis Muhibbah Negara dimansuhkan dan digantikan dengan Majlis Perpaduan Negara dan diwartakan di bawah Peraturan-peraturan Perlu (Majlis Perpaduan Negara), 1971.

Selepas insiden 13 Mei, kebanyakan parti politik mula menyedari kepentingan bersatu dalam satu barisan yang menggabungkan pelbagai kaum. Justeru wujudlah Barisan Nasional yang lahir atas kesedaran untuk mengatasi masalah perpaduan kaum akibat peristiwa 13 Mei 1969. Ia dianggotai oleh UMNO, Parti Islam Se-Malaysia (PAS), Kongres India Malaysia (MIC), MCA dan enam lagi parti politik. Tujuan pembentukan Barisan Nasional ialah untuk mengurangkan perpecahan politik dan sesuai dengan pindaan Perlembagaan 1971. Rombakan politik ini telah berjaya menampakkan hasil yang cukup memberangsangkan kerana semua pihak semakin mula memahami kepentingan perpaduan kaum.

Dasar kerajaan pasca-13 Mei
Dasar Ekonomi Baru (DEB)

Dasar ini telah diperkenalkan pada tahun 1970 dan mempunyai matlamat serampang dua mata iaitu:

i) Pembasmian kemiskinan tanpa mengira kaum

Melalui dasar ini kerajaan bertindak untuk merapatkan jurang kekayaanantara golongan kaya dan golongan miskin tanpa mengira kaum kerana ketidakseimbangan kekayaan terutamanya antara kaum hanya akan mencetuskan suasana yang tidak harmorni akibat rasa tidak puas hati anatara satu sama lain. Justeru untuk menjayakan Dasar Ekonomi Baru ini kerajaan telah memberi banyak tumpuan kepada golongan seperti pekebun-pekebun kecil, penghuni estet, petani nelayan dan pesawah.Antara program dan perancangan yang telah dilaksanakan ialah seperti berikut:

a) Penyediaan infrastruktur parit dan tali air termasuk pemberian subsidi dan kredit bagi membolehkan pesawah melaksanakan penanaman padi dua kali setahun.

b) Menyediakan skim penanaman semula yang menggalakkan penggunaan benih kacukan berhasil tinggi, termasuk pemberian kredit dan subsidi sara hidup serta bantuan untuk pembiakan ikan dan kegiatan ternakan yang ditujukan kepada pekebun kecil.

c) Menyediakan skim pemilikan bot dan pemberian subsidi kepada nelayan untuk membantu mereka memberi kelengkapan menangkap ikan yang perlu dan lebih berguna.

d) Melaksanakan rancangan pembukaan tanah baru yang membolehkan penghuni desa menyertai kegiatan pertanian moden, misalnya skim anjuran Lembaga Kemajuan Tanah Persekutuan (FELDA) dan Lembaga Pemulihan dan Penyatuan Tanah Negara (FELCRA).

e) Melaksanakan penyediaan kemudahan sosial seperti klinik, hospital, sekolah bekalan air dan elektrik, rumah kos rendah dan peluang pekerjaan sebagai peniaga kecil bagi kumpulan berpendapatan rendah.

ii) Penyusunan semula masyarakat

Dalam DEB, kerajaan juga memberi tumpuan untuk menyatupadukan semula masyarakat yang telah berpecah belah akibat ketidakseimbangan perolehan dan pengagihan kekayaan negara. Dalam dasar ini kerajaan menetapkan sasaran untuk pemilikan ekuiti dalam bidang perusahaan dan perniagaaan iaitu 70 peratus ekuiti rakyat Malaysia termasuk 30 peratus ekuiti bagi

kaum Bumiputera pada tahun 1990. Selaras dengan usaha untuk menjayakan DEB kerajaan telah mengambil langkahlangkah berikut untuk memastikan keberkesanan pelaksanaan DEB:

i) Meningkatkan pendapatan dan taraf hidup golongan kurang berupaya.
ii) Menyusun semula corak guna tenaga dalam sektor ekonomi tertentu
iii) Menyusun semula pemilikan ekuiti.
iv) Melatih dan membentuk para usahawan dan pedagang baru di kalangan masyarakat bumiputera.
v) Menambahkan kuota pendidikan di pusat-pusat pengajian tinggi di dalam dan luar negeri khas untuk pelajar Bumiputera.
vi) Menambahkan bilangan bumiputera yang berkelayakan ikhtisas dan teknikal dalam sektor awam dan swasta.

Untuk memastikan DEB berjaya mencapai matlamatnya, kerajaan turut menggembleng tenaga jabatan kerajaan yang terlibat untuk menggerakkan instrumen DEB. Antara perbadanan yang mengambil bahagian untuk membantu kerajaan meningkatkan taraf ekonomi kaum Bumiputera ialah:

Setelah tahun 1990, tahun yang dijangkakan untuk mencapai matlamat DEB tiba, DEB masih lagi belum berjaya mencapai matlamat sepenuhnya seperti pemilikan ekuiti Bumiputera sebanyak 30 peratus dalam aktiviti ekonomi. Namun begitu banyak juga kejayaan yang telah dicapai seperti purata pendapatn isi rumah yang bertambah, pengurangan kadar kemiskinan telah dapat dikurangkan dan pengenalan kaum berdasarkan aktiviti ekonomi telah berkurangan.

Bagaimanapun, masih ada yang menuding jari dengan mengatakan DEB sebagai punca ketidakseimbangan ekonomi. Namun, beberapa hari lepas, The Patriots ada menerbitkan satu artikel bertajuk DEB: Punca Ketidakseimbangan Ekonomi? untuk menjawab tuduhan berkenaan. Berdasarkan analisis penulis, DEB banyak membantu ramai keluar dari kepompong kemiskinan berbanding sebelum perlaksanaannya. Tetapi pada masa sama, struktur pengagihan bantuan dan subsidi juga perlu ditambahbaik selaras dengan peredaran zaman dan pertambahan populasi penduduk negara ini.

Dasar Pendidikan Kebangsaan

Dasar Pendidikan Kebangsaan adalah hasil daripada Akta Pelajaran 1961 berdasarkan syor Laporan Razak 1956 dan Laporan Rahman Talib 1960 sertatelah dimaktubkan dalam Ordinan Pendidikan 1957. Pada amnya, dasar ini bertujuan untuk membantu menyatupadukan rakyat Malaysia yang berbilang bangsa dan keturunan melalui sistem pelajaran yang menitikberatkan penggunaan Bahasa Melayu sebagai bahasa pengantar yang utama serta berasaskan kokurikulum, peperiksaan dan kegiatan kokurikulum yang sama. Antara langkah yang telah diambil ialah:

Penggunaan Bahasa Melayu sebagai bahasa kebangsaan di semua sekolah diperkenalkan secara berperingkat-peringkat. Bahasa Melayu mula diperkenalkan di sekolah rendah pada tahun 1970. Dan mulai tahun 1983, semua kursus tahun pertama di peringkat universiti diajar dalam Bahasa Melayu.

Objektif utama sistem pelajaran kebangsaan ialah untuk memenuhi keperluan negara dan menggalakkan perkembangan kebudayaan, sosial, ekonomi dan politiknya. Antara matlamat lain dasar ini ialah:

i) Untuk menghasilkan masyarakat yang bersatu padu, berdisiplin dan terlatih.
ii) Menggalakkan perkembangan ekonomi, umpamanya menyediakan tenaga kerja khasnya dalam bidang sains dan teknologi.
iii) Menggalakkan perkembangan kebudayaan, sosial dan politik negara.
iv) Membentuk satu masyarakat majmuk yang bersatu padu dan saling memahami antara satu sama lain.
v) Mengurangkan pembaziran tenaga kerja akibat terlalu ramai murid yang keciciran dari alam persekolahan pada usia yang muda hingga mengurangkan potensi kerja negara.|
vi) Mendemonstrasikan pendidikan dari segi peluang dan mutu dengan mengagihkan peruntukan secara adil dan memberi perhatian khas kepada kumpulan yag kurang bernasib baik dan kawasan luar bandar.

Antara strategi yang telah dilaksanakan pula ialah:

a) Menjadikan Bahasa Melayu sebagai bahasa pengantar yang utama.
b) Mengadakan kurikulum dan peperiksaan yang sama di semua sekolah.
c) Memperkenalkan Kurikulum Baru Sekolah Rendah (KBSR) pada 1983 berdasarkan kemahiran 3M iaitu Membaca, Menulis dan Mengira serta memperkenalkan Kurikulum Baru Sekolah Menengah (KBSM) pada 1989.
d) Mempertingkatkan pendidikan rohani, disiplin dan keagamaan.
e) Menggalakkan aktiviti ko-kurikulum yang dapat memupuk disiplin dan perpaduan.
f) Memperluaskan pendidikan teknik dan vokasional dan mempelbagaikan kemudahan pelajaran.

Pada tahun 1974, satu jawatankuasa kabinet dipengerusikan Menteri Pendidikan ketika itu, Tun Dr Mahathir ditubuhkan untuk mengkaji keberkesanan, kekurangan dan masalah dalam dasar pendidikan sebelumnya. Laporan jawatankuasa berkenaan dibentangkan kepada kabinet pada tahun 1979 memberi dimensi baru kepada pendidikan negara. Ini membawa kepada perancangan dan perlaksanaan KBSR pada tahun 1983 disusuli oleh KBSM pada tahun 1989. Selaras dengan perubahan ini juga, Kementerian Pelajaran turut ditukar kepada Kementerian Pendidikan pada tahun 1987 disusuli dengan falsafah pendidikan bertulis pertama dalam sejarah negara yang digubal pihak kementerian.

Semua langkah di atas amat penting untuk memupuk perpaduan terutamanya langkah yang menjadikan Bahasa Melayu sebagai bahasa pengantar yang utama. Ini akan memberikan kefahaman dan rasa saling memahami sambil dapat menghindarkan rasa curiga antara satu sama lain kerana mereka dapat berinteraksi dengan menggunakan satu bahasa tunggal iaitu Bahasa Melayu. Melalui aktiviti ko-kurikulum pula akan dapat melahirkan insan generasi yang dapat menghargai perpaduan dan bermoral tinggi agar peristiwa 13 Mei 1969 tidak berulang.

Dasar Kebudayaan Kebangsaan

Sebagai sebuah negara yang rakyatnya berbilang bangsa, kaum dan agama, Malaysia tidak lari daripada aspek kepelbagaian budaya anatara satu sama lain. Melalui dasar ini, unsur-unsur kebudayaan dapat dignakan untuk membentuk warganegara yang lebih baik dan membina negara bagi mencerminkan satu keperibadian Malaysia. Dasar Kebudayaan Kebangsaan telah dirangka berteraskan tiga prinsip utama yang telah ditetapkan oleh Kongres Kebudayaan Kebangsaan 1971 iaitu:

I) Kebudayaan Kebangsaan Malaysia hendaklah berteraskan kebudayaan rakyat asal rantau ini;
II) Unsur-unsur kebudayaan lain yang sesuai dan wajar boleh diterima menjadi unsur kebudayaan kebangsaan.
III) Islam menjadi unsur penting dalam pembentukan dalam pembentukan kebudayaan kebangsaan.

Dasar ini juga penting kepada rakyat Malaysia yang berbilang kaum dan mempunyai kebudayaan yang berbeza kerana ia dapat memberi kefahaman tentang budaya masing-masing agar perasaan prasangka anatara satu sama lain dapat dihindari. Selain itu, dasar ini juga menolak unsur-unsur barat yang tidak sesuai daripada meresap masuk dan mempengaruhi kebudayaan rakyat Malaysia. Matlamat Dasar Kebudayaan Kebangsaan ialah:

i) Membantu mencapai perpaduan di kalangan rakyat Malaysia.
ii) Memupuk dan menjamin keutuhan identiti kebangsaan.
iii) Memperkayakan dan mempertingkatkan mutu kehidupan manusia dan menanam sikap kerohanian yang seimbang dengan pembangunan kebendaan di Malaysia.

Bagi membolehkan matlamat dasar ini dapat dicapai, beberapa langkah telah dilaksanakan:

Bagaimanapun, dasar ini seolah-olah terpinggir dan hanya diketahui oleh penggiat dan pencinta seni kebudayaan. Dalam coretannya kepada akhbar Utusan Malaysia pada tahun 2001, Menteri Luar ketika ini Datuk Saifuddin Abdullah menyifatkan ia masih lagi terperangkap dalam kerangka sempit seni yang memfokuskan kepada aspek-aspek budaya rendah dan bukan aspek budaya bertaraf tinggi seperti falsafah dan nilai moral. Selain itu, beliau merasakan dasar ini diperlakukan seperti anak tiri kerana jarang disebut oleh penggubal undang-undang yang melihat dasar-dasar berkait dengan ekonomi, kewangan, perdagangan dan perniagaan. Beliau menambah mungkin sudah tiba masanya dasar ini pelan tindakan yang lebih sistematik dan praktikal. Kewajarannya ialah supaya apabila Malaysia mencapai status negara maju sepenuhnya pada tahun 2020, antara lainnya ialah acuan kebudayaan kebangsaan yang sarat dengan nilai.

Di samping itu, pelaksanaan dasar berkenaan memerlukan pendekatan yang sesuai. Sebagai contohnya, oleh kerana kebudayaan kebangsaan bukan rojak, maka pendekatan pelaksanaannya tidak harus berbentuk rojak. Oleh kerana kebudayaan kebangsaan adalah berasaskan kontrak sosial, maka pendekatan pelaksanaannya tidak harus melanggar kontrak tersebut. Dan oleh kerana kebudayaan bukan sesebuah barangan atau perkhidmatan, maka pendekatan pelaksanaannya tidak harus dipengaruhi pasaran.

Dasar Pembangunan Nasional (DPN)

Dasar Pembangunan Nasional (DPN) diumumkan oleh Tun Dr Mahathir pada 17 Jun 1991 di Parlimen. DPN dilaksanakan bagi menggantikan DEB dan ia terkandung dalam Rangka Rancangan Jangka Panjang Kedua (RRJP2) bagi tempoh tahun 1991-2000. Melalui dasar ini ia masih lagi mengekalkan tujuan asas DEB dan bermatlamatkan untuk mencapai pembangunan seimbang bagi mewujudkan masyarakat yang bersatu padu dan adil . Matlamat akhir dasar ini ialah untuk membentuk perpaduan kaum. DPN merangkumi beberapa aspek penting seperti berikut:

a) Mewujudkan keseimbangan yang optimum di antara matlamat pertumbuhan ekonomi dan pengagihan yang saksama.
b) Memastikan pembangunan yang seimbang bagi sektor-sektor utama ekonomi untuk meningkatkan daya saling melengkapi antara sektor bagi mengoptimumkan pertumbuhan.
c) Mengurang dan akhirnya menghapuskan keadaan ketidaksamaan dan ketidakseimbangan sosial dan ekonomi dalam negara untuk menggalakkan perkongsian secara lebih adil dan saksama faedah yang diperolehi daripada pembangunan ekonomi untuk semua rakyat Malaysia.
d) Menggalak dan memperkukuhkan integrasi nasional dengan mengurangkan jurang ketidakseimbangan yang luas dalam pembangunan ekonomi dalam kalangan negeri-negeri dan di antara kawasan luar bandar dan bandar.
e) Membangunkan sebuah masyarakat yang progresif di mana semua rakyat menikmati kesejahteraan hidup yang tinggi, di samping mempunyai nilai-nilai sosial dan kerohanian yang positif serta menghayati perasaan bangga dan cintakan negara.
f) Memajukan pembangunan sumber manusia termasuk mewujudkan tenaga kerja yang berdisiplin dan produktif serta meningkatkan kemahiran-kemahiran perlu bagi menghadapi cabaran dalam pembangunan industri melalui satu budaya kecemerlangan tanpa menjejaskan matlamat penyusunan semula masyarakat.
g) Menjadikan sains dan teknologi sebagai satu teras penting dalam perancangan dan pembangunan sosioekonomi yang memerlukan usaha membangunkan keupayaan dan kebolehan dalam teknologi strategik dan berasaskan ilmu serta memajukan budaya sains dan teknologi dalam proses membangunkan satu ekonomi perindustrian yang moden.
h) Memastikan bahawa dalam usaha mencapai pembangunan ekonomi, perhatian yang sewajarnya perlu diberikan kepada perlindungan alam sekitar dan ekologi dalam jangka panjang bagi memastikan pembangunan negara dapat dikekalkan secara berterusan.

Melalui DPN terdapat empat perkara yang telah digariskan kepada pendekatan strategi ekonomi DEB iaitu:

a) Mengalih tumpuan membasmi kemiskinan di kalangan golongan termiskin di samping mengurangkan kemiskinan relatif.
b) Menumpukan perhatian kepada pembangunan sebuah masyarakat perdagangan dan perindustrian Bumiputera.
c) Meningkatkan penekanan kepada sektor swasta untuk melibatkan diri dalam proses penyusunan semula masyarakat
d) Memberikan lebih tumpuan kepada pembangunan sumber manusia termasuk sistem nilai dan etika bagi mencapai matlamat pertumbhan ekonomi dan pengagihan yang saksama.

Mitos 13 Mei

Tatkala ramai mahu mengambil pengajaran dari insiden 13 Mei agar ia tidak berulang kembali, ada pula yang menangguk di air keruh dengan melemparkan teori-teori mengarut tentang 13 Mei. Teori-teori sebegini bukan saja dianggap satu pembunuhan watak oleh ramai figura politik tetapi juga dianggap satu cubaan untuk menutup apa yang sebenarnya berlaku pada hari itu. Berikut beberapa mitos yang muncul dari ini.

Cubaan rampasan kuasa?

Kua Kia Soong, bekas ahli DAP dan aktivis sivil bagi pertubuhan Suara Rakyat Malaysia (SUARAM) menulis sebuah buku bertajuk 13 May: Declassified Documents on the Malaysian Riots of 1969. Dalam buku yang diterbitkan pada tahun 2007, Kia Soong mendakwa peristiwa 13 Mei itu direncanakan oleh Allahyarham Tun Abdul Razak, Allahyarham Datuk Harun dan Tun Dr Mahathir sebagai sebahagian daripada plot rampasan kuasa secara senyap dari Almarhum Tunku Abdul Rahman. Teori ini bersandarkan kepada keputusan Allahyarham Tun Razak meluluskan permit perarakan pengebumian yang diatur oleh Parti Pekerja dan elemen pro-komunis pada 9 Mei 1969. Ini berikutan ketika itu, beliau memegang peranan sebagai Menteri Dalam Negeri.

Tetapi tidak ramai tahu, tanpa pengeluaran permit sekalipun, perarakan tersebut akan tetap dijalankan. Ini ditambah dengan sentimen anti-Melayu dan sentimen anti-pihak berkuasa yang membara akibat hasutan pemimpin-pemimpin pembangkang yang tidak bertanggungjawab. Dan keputusan yang diambil Allahyarham Tun Razak bukanlah sesuatu yang mudah. Memandangkan pilihan raya berlangsung pada 10 Mei, perkara terakhir yang dilakukannya ialah menjejaskan trend undian terhadap Parti Perikatan. Sekiranya beliau enggan berbuat demikian, pastinya parti akan kehilangan lebih banyak undi pada hari pemilihan.

Dan satu fakta yang mungkin tidak disedari semua terutama Allahyarham Tun Razak dan Almarhum Tunku sendiri ialah walaupun perarakan berjalan lancar di sebalik pelbagai provokasi yang dilemparkan terhadap orang Melayu yang melihat ketika itu, tiada sebarang tindak balas awal dari orang Melayu. Jika benarlah beliau merancang orang Melayu mengamuk sejurus selepas permit diberikan kepada penganjur, sejarah pasti akan menunjukkan sebaliknya. Walaupun ketegangan kaum semakin memuncak disebabkan perarakan tersebut, tiada sebarang insiden berlaku dari 9 Mei hinggalah 12 Mei 1969.

Justeru, teori yang mengatakan Allahyarham Tun Razak memberi permit kepada perarakan pengebumian bagi menggulingkan Almarhum Tunku merupakan sesuatu yang mengarut. Lainlah sekiranya beliau memberi permit kepada parti-parti kerajaan mengadakan perarakan sama bagi meraikan kejayaan mereka selepas pilihan raya umum. Tetapi berdasarkan pelbagai laporan, semua perarakan bagi meraikan kejayaan parti masing-masing dianggap tidak sah.

Almarhum Tunku sendiri dalam bukunya berkenaan 13 Mei, 13 Mei: Sebelum dan Selepas tidak bersetuju dengan perarakan yang dianjurkan Parti Buruh bagi menghormati mendiang. Tetapi selepas keluarga mangsa dan pemimpin Parti Buruh merayu kepada pihak polis, ia diteruskan dengan syarat ia mengikut laluan yang ditetapkan dan bilangan yang menyertai mestilah sedikit. Dalam erti kata lain, ia seharusnya diuruskan seperti upacara pengebumian biasa lain. Namun, itu sama sekali tidak berlaku pada 9 Mei dan semua sedia maklum apa jenis provokasi yang dimainkan mereka hari itu.

Dan jika benarlah Tun Dr Mahathir merupakan sebahagian daripada perancang rampasan kuasa itu, maka mengapa semasa mesyuarat Majlis Kerja Tertinggi (MKT) UMNO, hanya beliau sahaja yang disingkirkan? Ini berdasarkan coretan Tan Sri Zainuddin Maidin dalam bukunya Surat Dari Dr Mahathir tentang apa yang berlaku dalam mesyuarat itu. Baca petikan ini:

Keruncingan hubungan Dr Mahathir dengan Tunku Abdul Rahman terus memperhebatkan lagi gelora politik tanahair terutama dalam kalangan orang Melayu selepas peritistiwa 13 Mei. Tunku menganggap surat Dr Mahathir kepadanya yang tersebar luas di seluruh tanahair sebagai memusnahkan seluruh pengorbanannya terhadap negara dan bangsa sejak 17 tahun lalu. Ini mendorong Tunku memberikan kata dua kepada Umno. Pilih “saya atau Dr Mahathir”.

Apabila Timbalan Presiden Umno, Tun Abdul Razak menyampaikan kata dua ini kepada mesyuarat MKT Umno di Sri Taman pada 12 Julai 1969, Harun Idris berkata, “Tun (Razak), kalau begitu, buat apa panggil mensyuarat ini, buang sahajalah Mahathir”. Pandangan beliau disokong kuat oleh Ketua Kaum Ibu Umno, Tan Sri Fatimah Hashim dan juga Pengerusi Pemuda Umno Negeri Kedah, Syed Nahar Shahabudin. Tun Abdul Razak seterusnya memberitahu bahawa Dr Mahathir sebagai ahli MKT telah melanggar tatatertib parti kerana membuat kenyataan kepada umum tentang perkara yang sangat penting mengenai parti.

Jika benar Allahyarham Datuk Harun merupakan sebahagian daripada plot itu, mengapa beliau enggan mempertahankan Tun Dr Mahathir daripada dipecat parti? Malah, beliau juga yang merasakan tindakan menyingkirkan Tun Dr Mahathir satu langkah terbaik. Dan kalau ikutkan, rusuhan kaum dan kemurkaan Almarhum Tunku terhadap beliau merupakan dua insiden berbeza. Saya ulang, dua INSIDEN BERBEZA. Kemurkaan Almarhum Tunku terhadap Tun Dr Mahathir hanya muncul pada pertengahan Jun selepas surat beliau yang ditulis secara peribadi kepada baginda menjadi surat terbuka.

Surat inilah yang membawa kepada pemecatan Tun Dr Mahathir dari UMNO beberapa bulan selepas itu. Dan Almarhum Tunku juga tidak pernah menuduh beliau sebagai dalang kekecohan pada 13 Mei. Malah, tiada sebarang bukti yang menunjukkan Allahyarham Tun Razak dan Allahyarham Datuk Harun sebagai dalang  rancangan perarakan kejayaan dan kekecohan di Setapak, tempat bermulanya kekecohan insiden 13 Mei. Justeru, untuk mengaitkan negarawan yang bertanggungjawab kepada kemerdekaan negara dengan insiden berdarah ini merupakan sesuatu yang mengarut.

2. MAGERAN

Dalam buku yang sama, Kia Soong turut menuduh Allahyarham Tun Razak cuba meminggirkan orang Cina dari pihak kerajaan pasca-13 Mei. Selain itu, aktivis SUARAM itu juga mendakwa beliau tidak mahu memberi ruang kepada tokoh-tokoh Cina berfahaman sederhana kerana mahukan kawalan penuh dalam kerajaan. Semua dakwaan ini bersandarkan kepada satu dokumen yang kononnya telah dinyahsulitkan berkenaan satu sumber Agensi Perisikan Pusat (CIA) berkenaan kebimbangan mereka terhadap beliau.

Hakikatnya, sesiapa yang melihat senarai anggota MAGERAN mendapati nama Tun Tan Siew Sin dan Tun V.T Sambathan membentuk komposisi anggota majlis berkenaan. Walaupun pengundi Cina memutuskan untuk mengabaikan MCA, Allahyarham Tun Razak tetap memasukkan mereka dalam senarai anggota kabinet.

Perlu diingat, selepas MCA tewas teruk pada pilihan raya 1969, mereka tidak mahu dipilih sebagai anggota kabinet kerana merasakan menjadi punca kegagalan Parti Perikatan. Apa yang dilakukan beliau dilakukan demi kebaikan negara untuk jangka masa panjang. Justeru, Parti Perikatan di bawah pimpinan Allahyarham Tun Razak dilihat mahu memperbaiki ketidakseimbangan ekonomi, menambahbaik semangat muhibbah dan harmoni antara kaum yang terjejas akibat insiden berkenaan serta menghalang negara dari menjadi titik kecil dalam sejarah.

Kedua, jika benar Allahyarham Tun Razak mempunyai kecenderungan autokratik seperti didakwa Kia Soong, beliau boleh saja memanjangkan lagi tempoh darurat di bawah MAGERAN untuk satu tempoh yang tidak dinyatakan. Dan beliau boleh saja membuat usul menyingkirkan Almarhum Tunku semasa mesyuarat MKT sama yang membawa kepada pemecatan Tun Dr Mahathir. Tetapi perkara tersebut tidak berlaku dan ini merupakan satu lagi fitnah yang mencemarkan nama baik beliau.

Dan jika Kia Soong cuba pula menggunakan sudut hubungan kurang enak Allahyarham Tun Razak-Almarhum Tunku, hakikatnya hubungan mereka sentiasa baik walaupun diuji dengan insiden 13 Mei. Malah dalam bukunya 13 Mei: Sebelum dan Selepas, baginda merasakan beliau orang terbaik yang boleh mengendalikan MAGERAN. Malah mereka berdua sentiasa berhubung bagi memastikan tempoh yang dianggap mencabar dalam tempoh 12 tahun kemerdekaan negara dapat dilalui tanpa sebarang insiden.

Pandangan terakhir

Jarang saya berbicara tentang isu-isu yang bersifat kontroversi sebegini. Jika adapun, mungkin sudah setahun lepas. Tetapi 13 Mei 1969, suka atau tidak, ia satu topik yang bukan saja perlu didedahkan tetapi perlu dipelajari segala jenis pengajaran di sebaliknya. Ini kerana dari insiden ini, kita belajar untuk menerima ia sebahagian daripada catatan sejarah, mengambil segala pengajaran dari apa yang berlaku dan belajar untuk menjadi sebuah negara yang terbaik. Jangan kerana pendirian politik bersifat sempit, yang kecundang bukan kuasa tetapi negara tercinta ini.

SUMBER


NASA Temui Air Di Bulan

Impian manusia meneroka angkasa lepas akhirnya tercapai menerusi pendaratan misi Apollo 11 di bulan pada 20 Julai 1969. Sejak itu, manusia mula berangan-angan membina koloni petempatan di bulan sebagai langkah permulaan ke arah koloni di angkasa lepas. Dan berdasarkan pengumuman Agensi Aeronautik dan Angkasa Lepas Kebangsaan (NASA), impian tersebut semakin hampir menjadi kenyataan.

Baru-baru ini, NASA mendedahkan penemuan air di bulan dan terdapat pelbagai set perangkap air yang boleh menampungnya dengan stabil. Ini menunjukkan air boleh diedarkan ke seluruh permukaan bulan dan tidak terperangkap di bahagian gelap dan sejuk bulan.

Penemuan ini dianggap satu penemuan besar dalam membantu misi penerokaan ke angkasa lepas dan lebih banyak pemahaman tentang permukaan bulan. Tetapi ia menimbulkan persoalan baru bagaimana ia boleh ada di situ atau bertahan dalam persekitaran mencabar di bulan.

Satu teori yang menjelaskan kemunculan air ialah pembentukan ‘manik-manik kaca’ yang terhasil apabila meteorit-meteorit mikro jatuh ke bulan dan mencairkan sebahagian permukaan bulan, sama ada membentuk air atau menangkapnya dalam bentuk manik-manik.

NASA bagaimanapun menegaskan penemuan air ini bersifat terhad dan hanya mewakili 1% daripada jumlah air yang ditemui di Gurun Sahara. Begitupun, fakta ini membatalkan mitos air tidak ada di bulan dan hanya terdapat di bahagian gelap bulan sahaja. Ini juga menjadi bukti kukuh bahawa proses hidrasi berlaku di bulan.

Pengarah Divisyen Astrofizik, Direktorat Misi Ibu Pejabat NASA di Washington, Paul Hertz berkata, “Kami mempunyai petunjuk bahawa H20 – air yang kita ketahui – mungkin wujud pada permukaan bahagian bulan yang disinari cahaya matahari. Sekarang kita tahu ia ada. Penemuan ini mencabar pemahaman kami terhadap permukaan bulan dan menimbulkan persoalan tentang sumber relevan untuk penerokaan angkasa lepas.”

NASA berharap dapat kembali ke bulan pada tahun 2024 dan mencipta sejarah dengan menghantar angkasawan wanita pertama ke bulan. Menerusi penemuan ini, mereka berharap dapat membina koloni tetap di bulan.

Air amat kritikal untuk penerokaan di angkasa lepas bukan saja sebagai bahan minuman dan bahan api tetapi juga menukarnya sebagai bekalan oksigen. Tetapi ia amat berat untuk dibawa ke angkasa lepas dengan roket. Penemuan ini boleh menyebabkan nilai penerokaan angkasa lepas menjadi lebih berpatutan dan lebih mudah.

Dan ramai saintis berpandangan simpanan air di bulan sebenarnya jauh lebih banyak berdasarkan satu fenomena bulan iaitu perangkap beku. Perangkap beku ialah wilayah permukaan bulan yang dilitupi oleh kegelapan, kadang-kadang tidak disinari cahaya matahari selama berbilion tahun.

Profesor Paul Hayne dari University of Colorado Boulder berkata, “Jika anda membayangkan berdiri pada permukaan bulan berhampiran salah satu kutubnya, anda boleh melihat bayang-bayang di merata tempat. Kebanyakan bayang-bayang kecil ini penuh dengan ais.”

Berdasarkan data Lunar Reconnaissance Orbiter milik NASA, bulan mempunyai keluasan permukaan bayang-bayang kekal seluas 15,000 batu per segi dalam pelbagai bentuk dan saiz. Tambah para saintis, terdapat tadahan air yang berupaya menyimpan air melalui ais.

Ini disokong oleh pemerhatian yang dibuat penyelidik-penyelidik NASA yang memerhati melalui teleskop udara Balai Cerap Stratosfera untuk Astronomi Inframerah (SOFIA) yang memerhati bulan pada jarak enam mikrometer. Lebih menarik, penemuan ini dibuat semasa mereka cuma menjalankan ujian pemerhatian. Hasil kejayaan ini akan mendorong mereka membuat lebih banyak pemerhatian pada masa akan datang.

Tetapi mereka memberi amaran satu-satunya cara membuktikan tempat ini boleh menampung air atau ais ialah dengan mengambil sampel kawasan-kawasan berkenaan di sana. Pada masa sama, mereka amat optimistik dan berharap misi-misi penerokaan bulan dapat menjawab persoalan tentang kewujudan air di bulan.

RUJUKAN:

Griffin, Andrew. (2020). NASA ANNOUNCES THAT MOON DEFINITELY HAS WATER IN MAJOR BREAKTHROUGH THAT COULD ALLOW TRAVEL INTO DEEP SPACE. The Independent. https://www.independent.co.uk/life-style/gadgets-and-tech/nasa-moon-announcement-today-news-water-lunar-surface-wet-b1346311.html


Ritual Kejam Aztec Korbankan Manusia

Kalau korang ingat penjajahan Siam dan Jepun ke atas Tanah Melayu dah cukup kejam, ada yang lagi kejam tau! Korang tahu tak, masyarakat Aztec buat korban manusia untuk Tuhan Matahari diorang?

Archeologists yang meneroka Templo Mayor jumpa bukti ritual kuno tu pada tahun 2015 dan 2018. Kerajaan Aztec yang pernah menguasai tanah Mexico telah merobek keluar 10,000 jantung manusia hidup-hidup!

Adat kejam ni dijalankan setiap tahun. Diorang siap makan jantung tu sebagai ibadat buat Tuhan Matahari. Dah lah standard Tuhan Matahari tu tinggi. Nak korban yang kacak atau cantik, kuat dan sihat. Tapi kalau takde, sesiapa sahaja boleh dikorbankan tak kiralah lelaki, perempuan ataupun bayi baru lahir.

Kalau ikut logik, mana ada manusia waras yang tawarkan diri untuk dadanya ditikam dan jantungnya dirobek. Orang Aztec terpaksalah cari jugak mangsa untuk dikorbankan. Hampir setiap hari diorang keluar daripada kota untuk berperang, menyerang penempatan lain dan menculik tawanan bagi tujuan ritual suci ni. Semuanya bagi mencari mangsa yang cukup.

Orang ramai akan dikumpulkan di kuil untuk menyaksikan ritual ngeri itu.

Mangsa dibaringkan pada atas batu di tingkat teratas kuil. Seorang pendeta akan mengangkat batu tajam dan menikamnya tepat ke dada mangsa. Luka yang besar dirobek bagi membolehkan jantung ditarik keluar. Jantung yang masih berdegup tu dipulas keluar sambil urat-urat darah terputus. Mangsa akan menjerit dan mengerang kesakita. Semua ini berlaku ketika mangsa masih hidup.

Jantung, hati, otak dan mata akan dimakan oleh pendeta. Lepas selesai, mayat tak bernyawa tu akan diserahkan kepada mana-mana lelaki yang paling berjasa dalam amsyarakat Aztec.

Walaupun kejam, ikut kepercayaan mereka, semua mangsa korban itu akan masuk ke syurga. Pasal ni diorang tak rasa bersalah kot.


Perpecahan Melayu Menggugurkan Pengasas Sebenar Kuala Lumpur

Selama bertahun-tahun, wujud polemik siapa yang asaskan Kuala Lumpur. Ada yang dakwa ia diasaskan oleh Yap Ah Loy atau Raja Abdullah tetapi ia tidak disokong oleh fakta sejarah yang tepat. Kalau sebut nama Haji Abdullah Hukum, ia terhad kepada beberapa kawasan sekitar Kuala Lumpur. Justeru, pengasas sebenar Kuala Lumpur bukan tiga individu ini tetapi seorang figura Mandailing bernama Sutan Puasa.

Sutan Puasa atau nama sebenarnya Sutan Naposo merupakan seorang bangsawan berdarah Mandailing dari suku Lubis. Beliau berasal dari Tobang, sebuah kawasan yang terletak di Mandailing Atas, Sumatera. Sutan Puasa bersama-sama orang Mandailing lain berhijrah ke Tanah Melayu sekitar awal abad ke-19 selepas tercetusnya Perang Padri di Sumatera.

Secara ringkas, Perang Padri merupakan perang yang tercetus antara golongan ulama Wahabi dengan pemerintah Pagaruyung (Minangkabau). Golongan ini mencetuskan huru-hara pada ketika itu termasuk membunuh ulama dan cendekiawan yang tidak sehaluan dengan mereka. Akibat konflik yang tercetus lebih 30 tahun itu, ramai orang Minang dan Mandailing meninggalkan tanah air mereka bagi membina kehidupan baru termasuk Sutan Puasa sendiri.

Semasa tiba di Kuala Lumpur sekitar 1820-an, Sutan Puasa ketika itu belum lagi bergelar pemimpin orang Mandailing. Ini kerana pemimpin orang Mandailing semasa era berkenaan ialah Raja Duri yang lebih tua dan lebih kanan berbanding beliau. Tetapi dari segi adat Mandailing, Sutan Puasa juga selayaknya diberi penghormatan disebabkan status sama dengan Raja Duri.

Sebelum menyentuh soal pembukaan Kuala Lumpur, kena lihat dulu sebab orang Mandailing suka membuka petempatan baru. Ini sebenarnya berkait dengan tradisi pemimpin kaum berkenaan yang dipanggil mamungka huta atau buka negeri. Apabila sesebuah petempatan baru dibuka, pemimpin Mandailing akan membawa bersama undang-undang adat yang dibawa dari tanah asal mereka.

Apabila orang Mandailing membuka sesebuah petempatan di Semenanjung Tanah Melayu, terdapat beberapa persamaan dari segi lokasi yang dipilih. Pertama, lokasi petempatan terpencil tetapi mempunyai akses kepada air (sama ada tasik atau sungai). Ini bagi membolehkan aktiviti penanaman padi dan perlombongan dapat dijalankan di situ.

Kedua, ia merupakan sebahagian daripada misi kebudayaan mereka bagi menubuhkan sebuah kerajaan atau kawasan pentadbiran sendiri. Dan ketiga, jika berlaku ketegangan di kampung baru, sesetengahnya akan berhijrah dan membuka petempatan baru di tempat lain yang dikenali sebagai kampung anak. Ini berlaku kepada Raja Bugis dan Raja Mengampang di Hulu Langat, Selangor.

Semasa mereka berhijrah, mereka akan membawa bersama kaum kerabat semasa proses ini berlaku. Tetapi paling penting, ketua puak yang berhijrah perlu mempunyai hubungan dengan raja/pemimpin yang mentadbir petempatan Mandailing utama. Sejak abad ke-18, orang Mandailing Selangor dipimpin oleh Namora dan Natoras (bangsawan dan pemimpin tradisional Mandailing) dengan sesetengah daripadanya dikurniakan gelaran Dato Dagang oleh pihak Bugis yang menguasai Kesultanan Selangor.

Antara bangsawan yang membuka petempatan di Selangor ialah Sutan Puasa (Kuala Lumpur), Tok Bunus (Kampung Baru), Raja Baranang (Ampang) dan Kajang (Raja Barayun). Sementara di Perak pula, seorang wanita Mandailing bernama Mak Intan mengasaskan Teluk Intan (kemudiannya dikenali sebagai Teluk Anson semasa penjajahan British).

Mungkin ada yang kurang percaya keupayaan orang-orang Melayu membuka kota moden setanding dengan piawaian pihak Barat ketika itu. Tetapi Kampar yang diasaskan oleh Imam Perang Jabarumun sebagai bukti terbaik. Imam Perang Jabarumun pada asalnya mengetuai komuniti Mandailing di Selangor tetapi berhijrah ke Perak selepas Perang Klang tercetus.

Menurut catatan Sir George Maxwell, kebijaksanaan beliau mengatur pelan lantai Kampar menjadikan ia sebagai antara bandar yang paling membangun di Lembah Kinta. Hal ini turut diakui oleh Majistret dan Pengutip Cukai Kinta, J.B.M. Leech. Disebabkan susun atur Kampar yang bertepatan dengan piawaian perbandaran barat yang dibuat oleh Imam Perang Jabarumun, ini menjadikan kawasan tersebut cepat berkembang.

Kuala Lumpur atau lebih tepat Sungai Lumpur sebenarnya telah diduduki oleh orang Mandailing sejak 1800 lagi. Selepas tahun berkenaan, aktiviti perlombongan terutama bijih timah menjadi kegiatan ekonomi utama di situ. Tetapi yang menariknya di sini ialah kedudukan orang Mandailing (Kuala Lumpur) yang terletak di kawasan pedalaman.

Bagi orang-orang Mandailing, ini bersesuaian dengan falsafah pembukaan petempatan baru mereka. Selain itu, ini juga mengelak mereka daripada terjebak dengan sebarang konflik membabitkan bangsawan dan kerabat diraja Melayu dan Bugis yang selalunya duduk di kawasan pesisir pantai Selangor. Konflik antara kedua-duanya sentiasa timbul terutama pada abad ke-19 dengan kemuncaknya ialah Perang Klang.

Setelah beberapa tahun di Kuala Lumpur, Sutan Puasa mula membangunkan kawasan-kawasan di situ. Ini termasuk mengundang beberapa pelombong China iaitu Hiu Siew dan Ah Sze Keledek untuk membangunkan aktiviti perlombongan bijih timah di Ampang. Ini selepas beliau menyakinkan mereka tentang potensi keuntungan yang boleh diraih dengan melombong di situ.

Menjelang 1850, Haji Abdullah Hukum merekodkan semasa beliau tiba di situ, Sutan Puasa telah diberi kebenaran oleh Sultan Selangor untuk mengutip cukai di Kuala Lumpur. Pada ketika itu, rumah-rumah kedai dan beberapa batang jalan telah wujud. Ini menunjukkan kemajuan di bakal ibu kota negara sebenarnya berlangsung lama sebelum ketibaan Kapitan Yap Ah Loy yang selalu didakwa sebagai pengasas Kuala Lumpur.

Semua ini tidak akan berlaku tanpa sokongan semua komuniti yang ada di Kuala Lumpur daripada orang Mandailing hinggalah kapitan China dan aristokrat Melayu dan Bugis. Kebanyakan pemimpin Mandailing seperti Raja Usman, Raja Barayun dan Raja Asal menyokong beliau sepenuhnya. Dalam kes Raja Asal, Sutan Puasa merupakan orang kanannya dalam pelbagai perkara termasuk ekonomi dan hubungan luar serta sebagai panglima perang.

Selain itu, beliau turut menyemarakkan aktiviti ekonomi sekitar Kuala Lumpur termasuk perlombongan. Bukan satu rahsia ramai pelombong China diberi modal oleh Sutan Puasa setiap kali mereka melombong di Kuala Lumpur. Apabila aktiviti perlombongan mereka dari Ampang hingga Kanchang mendapat keuntungan, secara tidak langsung ini menjadikan beliau sebagai antara orang terkaya di kawasan berkenaan. Semua ini sekaligus melayakkan Sutan Puasa sebagai pengasas sebenar Kuala Lumpur, bukannya Yap Ah Loy, Raja Abdullah atau Haji Abdullah Hukum.

Tetapi semuanya berubah akibat Perang Klang. Di satu pihak ialah Raja Abdullah, Raja Ismail (putera Raja Abdullah) dan Tengku Kudin, menantu Sultan Abdul Samad dan Yamtuan Selangor. Sementara di sebelah sana ialah kerabat diraja Selangor yang menyokong Raja Mahadi. Di Kuala Lumpur, pilihan telah dibuat dengan Sutan Puasa menyatakan sokongan tidak berbelah bahagi kepada Raja Mahadi.

Ramai orang menyangka Perang Klang ialah perang bagi merebut hak ekonomi lumayan di negeri Selangor termasuk Kuala Lumpur semata-mata. Tetapi hakikatnya, ia juga merupakan pertarungan hidup dan mati Sultan Abdul Samad untuk terus kekal bertakhta. Bukan satu rahsia semasa baginda menaiki takhta, tidak semua yang menyokongnya.

Malah, tempoh untuk menabalkannya sebagai Sultan Selangor mengambil masa selama dua tahun. Justeru, tidak hairanlah pada akhirnya, tanpa sokongan orang-orang Mandailing termasuk Raja Barayun dari Kajang, baginda tidak akan bertakhta. Tetapi ini turut menunjukkan potensi mereka sebagai duri dalam daging kepada pemerintahan Sultan Abdul Samad lagi-lagi dengan hakikat kedudukan baginda yang lemah. Atas sebab itulah, dengan melantik Tengku Kudin sebagai Yamtuan Selangor, ia diharap dapat mengukuhkan kedudukannya.

Tengku Kudin membawa tentera luar dari Selangor bagi menghadapi tentangan Raja Mahadi. Bantuan yang datang dari Kedah membolehkan Klang yang dikawal Raja Mahadi jatuh pada 1870. Tetapi itu tidak membuatkan baginda putus asa. Sebaliknya, Raja Mahadi terus memberi tentangan terhadap Tengku Kudin termasuk menakluk Kuala Lumpur pada 1872.

Terdesak, anak raja Kedah itu mendapatkan bantuan Bendahara Wan Ahmad dari Pahang. Ini selepas Tengku Kudin mendapat tahu orang-orang bekas pesaing Wan Ahmad, Wan Mutahir dengan sokongan orang Mandailing menjadi kunci kekuatan tentera Raja Mahadi. Lantas, beliau mengutuskan lebih 1,500 orang tentera bagi menyokong Tengku Kudin yang turut disokong oleh tentera British bagi mendapatkan semula Kuala Lumpur.

Pertempuran sengit di Kuala Lumpur menyaksikan Yamtuan Selangor itu berjaya mengalahkan lawannya itu. Akibatnya, Raja Mahadi terpaksa melarikan diri ke Johor sebelum mangkat di sana. Tetapi bagi orang Mandailing, ini cuma permulaan derita mereka.

Tindakan tentera Pahang membantai mereka habis-habisan berkemungkinan sebagai tindak balas terhadap tentangan yang diberi mendorong mereka berhijrah ke luar Selangor. Antara lokasi yang dituju ialah Perak, Melaka, Batu Pahat, Johor dan Asahan di Sumatera Timur. Tidak mustahil akibat tindakan kejam tentera Pahang di Kuala Lumpur, Wan Ahmad yang kemudiannya bergelar Sultan Ahmad al-Muazzam Shah berdepan masalah besar akibat perihal British bertahun-tahun kemudian.

Sutan Puasa cuba memberontak bagi mendapatkan keadilan bagi orang Mandailing tetapi ia digagalkan di Hulu Langat pada 1875. Akibatnya, beliau dipenjarakan selama setahun sebelum dibebaskan dengan jaminan $5,000. Setelah itu, Sutan Puasa tinggal seketika di Jalan Batu sebelum memilih duduk di satu perkampungan Mandailing di Jalan Chow Kit.

Beliau terus bekerja sebagai peraih bijih timah dan peniaga sehinggalah kembali ke rahmatullah pada 1905. Sutan Puasa kemudiannya dikebumikan di Tanah Perkuburan Islam Jalan Ampang, tempat sama ramai figura Mandailing yang terkenal dikebumikan.

RUJUKAN

Sabatin, M.A. dan Yusop, S.H. (2018, 8 April). Sutan Puasa pengasas sebenar Kuala Lumpur?. Berita Harian.

Lubis, A.R. (2013). Sutan Puasa: The Founder of Kuala Lumpur. Journal of Southeast Asian Architecture. Jil. 12. Muka surat 25-38.


7 Jam, 110 Pusingan: Perlawanan Tinju Paling Lama Dalam Sejarah

Sebelum zaman Floyd Mayweather dan Manny Pacquiao, sukan tinju dipelopori banyak lagenda agung. Nama-nama hebat seperti Mike Tyson dan Muhammad Ali pun masih belum lekang dari ingatan.

Apabila Kemelesetan Besar melanda dunia, sukan tinju menjadi pelepas stres (escapism) harian dengan tangan kanan James J. Braddock menumbangkan satu demi satu penentang sampai Maximilian Baer pun boleh kalah.

Sehebat-hebat pencapaian dibuat, mereka tidak dapat menandingi kehebatan Andy Bowen dan Jack Burke. Dilahirkan di New Orleans, Louisiana, Bowen mula memasuki gelanggang pada usia 20 tahun.

14 perlawanan pertama yang tanpa kalah menaikkan namanya, sehingga menjadi juara bagi New Orleans. Jack Burke pula lahir di Elmira, New York, yang sedang melatih seorang peninju untuk bertarung dengan Bowen.

Pertandingan tinju tersebut dilangsungkan pada 6 April 1893. Dalam zaman apabila topi dan jaket ketat menghiasai jalanan, pertembungan kedua-dua peninju ini memang ditunggu-tunggu.

Tetapi akhirnya, penentang Bowen menarik diri – jadi Burke pula yang mengambil tempatnya.

Hari Perlawanan

Seramai 8,500 orang hadir untuk menyaksikan perlawanan ini di Olympics Club. Tidak mungkin mereka tahu bahawa perlawanan malam tersebut akan dikenang sejarah.

Semua mengenali Andy Bowen, tetapi Jack Burke pula sebagai pelatih tidak begitu terkenal – tetapi selepas hari itu, nama mereka tidak ditelan zaman sampai bila-bila.

Peraturan tinju menetapkan tiga minit bagi setiap pusingan. Loceng pun berbunyi pada jam 8:26 malam, memulakan perlawanan yang diadili John Duffy.

Bowen yang cergas dan kuat mendapati tenaga Burke sangat sukar ditandingi. Tangan bertemu muka. Mata sentiasa tajam mencari kelemahan lawan. Jantung berdenyut bagaikan kuda. Tanpa henti mereka bertukar-tukar tvmbukan.

Dan suasana sekeliling yang hiruk-pikuk mula diam dengan penonton semakin keletihan. Bermula pusingan ke-50, kedua-dua peninju semakin perlahan. Sudah dua jam setengah mereka berlawan, tetapi masing-masing enggan mengalah. Bowen menvmbuk; Burke mengelak.

Dan Burke pun memb4las, dan Bowen pula mengelak. Masing-masing sangat lincah beradu, dengan berat 58 kilogram sahaja. Penonton pula yang penat. Ada yang balik kerana esok kerja. Ada yang tertidur pun. Bowen dan Burke meneruskan perlawanan sehingga pusingan ke-108 apabila Duffy mengisytiharkan, “kalau tiada pemenang dalam dua pusingan lagi, perlawanan ini terbatal (no contest)!”

Bowen dan Burke memasuki gelanggang berkelihatan tampan. Apabila Duffy berkata sedemikian, mereka tidak mampu memberi reaksi pun – kerana setiap inci wajah mereka berbonggol biru merah dengan l3bam.

Pergelangan kedua-dua tangan Burke sudah p4t4h, sampai Bowen terpaksa tanya, “kenapa kau tak lawan balik?” Tetapi keazaman Burke yang enggan mengaku kalah menyebabkan perlawanan diteruskan.

Dua pusingan kemudian, tiada siapa yang menang. Dan Duffy membatalkan perlawanan tepat pada jam 3:45 pagi. Bowen dan Burke kehilangan 4.5 kilogram kerana perlawanan tersebut. Enam minggu Burke terbaring.

Perlawanan Yang Mengubahkan Karier

Tujuh jam 19 minit ialah satu tempoh yang sangat lama. Andy Bowen dan Jack Burke tidak bersara selepas pulih.

Pada 16 Disember 1894, Bowen masuk gelanggang Auditorium Club untuk bertarung dengan George Lavigne dari Saginaw, Michigan. Dalam pusingan ke-18, Lavigne memberikan tvmbukan Knockout yang menyebabkan Bowen terjatuh. Kepala Bowen terhentak pada permukaan kayu gelanggang.

Keesokannya, Bowen diisytiharkan meningg4l dunia. Lavigne pula dib3rkas tetapi dibebaskan kerana tiada niat membvnvh.Burke meningg4l dunia pada 15 Februari 1942 akibat kem4langan jalan raya.


ڤهلاون نينجا ايشيکاوا ݢويمون – ويرا درماون اتاو ڤنجنايه ݢانس

Wu Mingren. (4 Ogos 2017). Ninja Warrior Ishikawa Goemon: Charitable Hero or Violent Outlaw? Ancient Origins. https://www.ancient-origins.net/history-famous-people/ninja-warrior-ishikawa-goemon-charitable-hero-or-violent-outlaw-008531


Sir Francis Drake – Lanun Yang Dipuja Oleh Ratu Elizabeth

Berbicara tentang lαηµη, mesti ramai fikir pasal lelaki bermisai pintal dengan bau nafas semerbak air kencing babi yang makan petai. Tanggapan ini tidak semestinya betul.

Tengok saja dalam sejarah Inggeris, ramai lαηµη yang boleh tahan hebat. Salah seorang adalah Sir Francis Drake yang amat dibenci Empayar Sepanyol. Beliau hidup pada abad ke-16, ketika aktiviti kapal layar masih relevan.

Para sejarawan memperhalusi asal-usulnya dengan penuh teliti. Mereka mendapati yang Drake sudah berlayar ketika usia muda.

Pengalaman awal memberi pendedahan cukup untuk Drake. Tidak lama kemudian, beliau menjadi nakhoda sebuah kapal dagang yang berulang-alik antara Sungai Medway dan pesisiran pantai Belanda (David, 2007). Drake banyak menemani sepupunya bernama John Hawkins yang mempunyai satu impian.

Pada zaman itu, perdagangan hαmbα dimonopoli Empayar Portugis. Hawkins berjaya jumpa jalan untuk menembusi pasaran ini. Dua kali Hawkins buat hal dalam mengganggu imbangan monopoli ini, sampai Portugis (dan Sepanyol) bengang.

Ketika itu pula, England hanyalah sebuah kuasa kecil. Jadi apabila kedua-dua empayar datang bising, Ratu Elizabeth I mengeluarkan titah rasmi. Hawkins tidak dibenarkan keluar berjual beli hαmbα pada tahun itu.

Hawkins bersetuju… tetapi menggunakan seorang sahabat bernama John Lovell untuk melaksanakan aktiviti perhαmbαan di sebalik tabir (Whitfield, 2004). Drake dipercayai menyertai usaha ini bersama Lovell, pada ketika Hawkins duduk di England tanpa sebarang penglibatan rasmi (kerana beliau sedang diperhati).

Kebangkitan Drake

Francis Drake mula mengatur langkah solo pada tahun 1572. Beliau melancarkan sebuah serαηgαη besar di Isthmus of Panama, yang dipercayai mempunyai khazanah emas dan perak sangat banyak.

Ekspedisi ini bukanlah mudah, hampir ke hujung nyαwα dibuatnya… tetapi Drake berjaya, siap pulang ke England disambut sebagai wira. Kejayaan ini membuatkan Elizabeth lebih berani. Pada tahun 1577, baginda siap menghantar Drake dalam sebuah ekspedisi rasmi di Benua Amerika di sebelah Lautan Pasifik pula.

Macam-macam terjadi dalam ekspedisi ini. Tetapi Drake sekali lagi menjadi dµri pada kaki Sepanyol. Ketika berlayar di Lima, pihak Drake ternampak sebuah kapal Sepanyol. Apa lagi… mereka terus membuat serαηgαη dan berjaya merαmpαs kapal tersebut.

Operasi ini membuahkan hasil, kerana kapal itu sarat dengan harta emas dijangka sebanyak £7 juta (nilai hari ini). Beberapa hari kemudian, Drake berjaya merαmpαs satu lagi kapal Sepanyol yang dalam perjalanan ke Manila.

Nasib benar-benar menyebelahi Drake kali ini, kerana kapal Sepanyol itu mengandungi harta bernilai £16 juta (nilai hari ini). Memang rαmpαsan kedua membuahkan hasil sangat lumayan.

Ekpedisi ini tamat pada 26 September 1580. Beliau pulang ke England, disambut Elizabeth yang menganugerahkan darjat kesatria padanya.

Catatan Drake kekal sebagai rahsia kerajaan, kerana Elizabeth tidak mahu Sepanyol tahu sedikit pun. Bagi orang Inggeris, memang Drake adalah wira. Namun dalam mata warga Sepanyol, celaka ini adalah lαηµη yang betul-betul membawa sial.

Philip II dikatakan terlalu murka sampai menjanjikan £6 juta (nilai sekarang) kepada sesiapa saja yang berjaya menangkap atau membµnµh Drake (Hanna, 2015).

Tiada siapa memenuhi hasrat baginda. Kerana Drake meninggal dunia pada umur 56 tahun kerana terkena penyakit cirit-birit. Semasa dalam keadaan semakin µzµr, Drake meninggalkan wasiat – bµαηg beliau dalam laut dalam sebuah keranda plumbum.

Hasratnya dipenuhi. Dan sehingga hari ini, banyak misi pencarian dibuat untuk mengeluarkan kerandanya daripada dasar laut. Mereka masih belum menemui lokasinya (BBC, 2011).

RUJUKAN:

BBC. (2011, Oktober 25). Sir Francis Drake’s body ‘close to being found off Panama’.

David, L. (2007). Drake, Francis (1540-1595): English seaman and circumnavigator. The Oxford Encyclopedia of Maritime History.

Hanna, M. (2015, Oktober 22). (ditapiskan) Nests and the Rise of the British Empire, 1570-1740. UNC Press Books. Halaman 46.

Whitfield, P. (2004). Sir Francis Drake. NYU Press. Halaman 8.


Ruth Bader Ginsburg: Tonggak Keadilan Barat

Dalam bidangkuasa keadilan Amerika Syarikat, terdapat seorang wirawati yang jasa beliau tidak mungkin boleh dihitungkan.

Ruth Bader Ginsburg dilahirkan di Brooklyn pada zaman yang ekonomi negara tersebut dalam kehancuran.

Semasa tangisan pertamanya mengucupi cuping telinga semua yang mendengari, Franklin D. Roosevelt sedang pening kepala mengstrukturkan semula Amerika Syarikat yang teruk dibelasah masalah ekonomi.

Di sebalik tabir inilah Ginsburg membesar, anak sepasang imigran Yahudi daripada Austria dan Ukraine.Sentuhan ibundanya telah menjaminkan pendidikan Ginsburg, yang selalu meluangkan masanya di perpustakaan. Berkat daripadanya ialah, Ginsburg habis belajar d sekolah tinggi pada usia 15 tahun.

Namun keluarganya tidak menghantarnya untuk sambut belajar kerana rancangan mereka selama ini untuk Ginsburg hanyalah guru sekolah sahaja (Galanes, 2015).

Ginsburg kehilangan ibundanya (kerana k4nser) sebelum sempat tamat pengajian. Semangatnya tidak langsung pudar, kerana Ginsburg menghadiri Universiti Cornell pada usia 17 tahun.

Ijazah seni kerajaan diperolehinya pada 23 Jun 1954 yang dua tahun kemudian menempah tempatnya di Universiti Harvard.

Di situ ada hanya sembilan wanita sahaja, Ruth antaranya bersama 500 lelaki (Anas, 2012). Dekan Harvard siap bertanya golongan wanita ini: “kenapa kamu mengambil alih tempat lelaki?”

Cabaran jantina menghantuinya pada tahun 1960 apabila Ginsburg tidak dapat mencari kerja.

Pembantu Ketua Hakim Felix Frankfurter menolak permohonan kerani semata-mata kerana Ginsburg seorang wanita, meskipun dicadangkan profesornya di Harvard.

Seorang lagi profesor Gerald Gunther melobikan kepada Hakim Edmund Palmieri supaya Ginsburg diambil menjadi kerani.

Bersertakan ugutan juga (Gunther takkan mengesyorkan jika Ginsburg ditolak), Palmieri akur juga (Margolick, 1993).

Ginsburg tidak mengecewakan sesiapa. Daripada 1961 hingga 1963, beliau menjadi pembantu penyelidik dan pembantu pengarah. Siap beliau belajar bahasa asing iaitu Sweden semata-mata atas tujuan kerja.

Di Sweden, beliau banyak belajar tentang kesamarataan jantina, dimana wanita tidak disisihkan (berbanding Amerika Syarikat yang kononnya bertatahkan kebebasan).

Malah di Sweden, seorang hakim sangat sarat kehamilan tanpa dipersoalkan.

Nekad untuk membuat perubahan, Ginsburg menubuhkan Projek Hak Wanita di Kesatuan Kebebasan Sivil Amerika. Strateginya menyentuh setiap perundangan yang berat sebelah terhadap wanita.

Kecilikannya jauh menandingi pelampau-pelampau feminisme: Ginsburg memaksa sasarannya akui budaya berat sebelah menyusahkan lelaki DAN perempuan (Toobin, 2013).Kemenangan diperolehi wanita cekal ini mengubahkan dinamisme negara Amerika Syarikat. Perundangan yang persepsinya membantu wanita (tetapi hakikatnya menind4s) dicantas habis.

Dan namanya memanjat pengaruh sehingga disebut Presiden Amerika Syarikat pun. Pada 14 April 1980, Jimmy Carter melantikkan Ginsburg untuk menganggotai kerusi Mahkamah Rayuan bagi Daerah Columbia (DC).

Dari sinilah Ginsburg dibuka jalan ke menara gading yang mudah kata sebuah perjalanan luar biasa. Dimana wanita-wanita lain mungkin terkandas, Ginsburg dipilih Bill Clinton pada 14 Jun 1993 untuk menggantikan Byron White.

Ironi benar: kerusi Frankfurter (yang menolak permohonan Ginsburg) kemudian diisi Ginsburg sendiri.Ruth Bader Ginsburg berjaya menjadi Pembantu Ketua Hakim Amerika Syarikat, bebas menggerakkan nadi-nadi keadilan sosial untuk semua.

Bidangkuasa kehakiman Amerika Syarikat agak berbeza dengan negara-negara lain. Negara tersebut masih lagi mempunyai jawatan “Ketua Hakim” yang undinya tidak menandingi Pembantu-Pembantu Ketua Hakim.

Dan sejak 10 Ogos 1993, kedudukan Ginsburg tidak terusik dek apa-apa jua sebab sekalipun.Semangat Ginsburg merupakan suatu inspirasi untuk semua. Dan Ginsburg men1nggal dunia pada 19 September 2020, meninggalkan satu legasi yang sukar ditandingi.

RUJUKAN:

Anas, B. (2012, September 20). Ruth Bader Ginsburg at CU-Boulder: Gay marriage likely to come before Supreme Court within a year. Orlando Sentinel. Retrieved from https://www.orlandosentinel.com/os-xpm-2012-09-20-sns-mct-ruth-bader-ginsburg-at-cu-boulder-gay-marriage-20120920-story.html

Galanes, P. (2015, November 14). Ruth Bader Ginsburg and Gloria Steinem on the Unending Fight for Women’s Rights. The New York Times. Retrieved from https://www.nytimes.com/2015/11/15/fashion/ruth-bader-ginsburg-and-gloria-steinem-on-the-unending-fight-for-womens-rights.html

Liptak, A. (2020, Julai 17). Justice Ruth Bader Ginsburg’s C4nc3r Has Returned. The New York Times. Retrieved from https://www.nytimes.com/2020/07/17/us/justice-ruth-bader-ginsburg-cancer.html

Margolick, D. (1993, Jun 25). Trial by Adversity Shapes Jurist’s Outlook. The New York Times. Retrieved from https://www.nytimes.com/1993/06/25/us/trial-by-adversity-shapes-jurist-s-outlook.html?pagewanted=all

Toobin, J. (2013, Mac 11). Heavyweight: How Ruth Bader Ginsburg has moved the Supreme Court. New Yorker. Retrieved from https://www.newyorker.com/magazine/2013/03/11/heavyweight-ruth-bader-ginsburg


Ulangtahun Pemergian Seorang Albert Einstein

Semalam, pada 18 April, merupakan hari ulang tahun kematian ahli fizik ulung, Albert Einstein. Tahukah anda, otak Albert Einstein pernah dicuri dan hilang selepas kematiannya pada umur 76 tahun. Kenapa? Mari ikuti peristiwanya.

Pada 17 April tahun 1955, Einstein telah dihantar ke hospital di Princeton kerana mengadu sakit dada. Keesokan harinya, Einstein dilaporkan meninggal dunia kerana saluran aorta pada jantungnya yang pecah.

Ketika beliau meninggal, otaknya telah dicuri dan hilang lebih daripada 40 tahun. Orang yang mencurinya ialah Thomas Stolz Harvey kerana beliaulah yang ditugaskan mengkaji punca kematian Einstein setelah Einstein meninggal dunia. Harvey membawa otak itu ke seluruh Amerika Syarikat.

7 jam selepas mengenal pasti punca kematian Enstein, Harvey telah melakukan autopsi ke atas otak Einstein. Harvey sebenarnya bukanlah seorang pakar bedah otak ataupun pakar otak sekalipun. Dia sebenarnya ahli patologi.

Ketika melakukan autopsi, Harvey telah mengeluarkan otak Einstein dari kepala, mengukur, menimbang berat dan mengambil gambar-gambar otak Einstein. Otak Einstein mempunyai berat yang sama dengan orang lain iaitu sekitar 1230 gram.

Selepas itu, beliau merendamnya di dalam cecair formaldehyde. Tidak cukup dengan itu, Harvey turut mengeluarkan biji mata Einstein dan kemudian diserahkan kepada doktor mata Einstein, Henry Adam. Sehingga ke hari ini, mata tersebut disimpan di dalam sebuah kotak di New York.

Lebih mengejutkan, Harvey tidak mempunyai kebenaran pun daripada keluarga Einstein untuk melakukan projek-projek mengeluarkan otak dan mata Einstein. Otak Einstein dibelah sebanyak 200 bahagian. Kemudian, 200 bahagian itu dibahagikan kepada 12 set.

Proses ini memakan hingga tiga bulan. Selebihnya, barulah Harvey menyerahkan jasad Einstein bagi tujuan pengebumian.

Apa yang dilakukan oleh Harvey benar-benar bertentangan dengan apa yang diwasiatkan oleh Einstein. Sebelum meninggal, Einstein telah memesan agar tubuhnya dibakar bersama-sama dengan otaknya sekali. Einstein berwasiat begini kerana beliau tidak mahu dirinya dijadikan pemujaan.

Apabila peristiwa ini diketahui oleh umum, Harvey cuba mendapatkan kebenaran (retroactive permission) daripada anak lelaki Albert Einstein iaitu Hans Einstein untuk meneruskan projek kajian otak. Hans membenarkannya tetapi dengan betul-betul bertujuan untuk penyelidikan.

25 tahun selepas Harvey mendapat kebenaran daripada Hans untuk melakukan kajian, tiada satu pun kertas kajian dikeluarkan dan ramai mula melupakan peristiwa tersebut.

Sepanjang peristiwa tersebut, Harvey kehilangan kerjanya di Hospital Princeton. Kad pengamalan perubatannya ditarik. Hospital Princeton pernah meminta Harvey memulangkan semula otak Einstein, tetapi Harvey tidak mahu.

Rumahtangganya runtuh. Isteri Harvey pernah mengugut Harvey supaya otak itu dibuang. Harvey buang, tetapi kutip semula, kemudian lari. Sepanjang tempoh 25 tahun itu, Harvey tidak dapat bangkit untuk kembali kepada kehidupan normal.

Namun, selepas itu, seorang wartawan muda, Steven Levy mencari Harvey untuk mengetahui perkembangan tentang otak Einstein. Ya, memang tiada perkembangan tetapi Levy dapat menyaksikan otak Einstein yang masih disimpan oleh Harvey.

Levy menulis berita tentang pertemuannya dengan Harvey dan Harvey mula mendapat perhatian kembali. Ramai saintis telah meminta sebahagian daripada otak tersebut bagi tujuan penyelidikan.

Ramai penyelidik ingin mengkaji otak Einstein bagi mengetahui rahsia kepintaran luar biasa yang dimiliki oleh manusia seperti Einstein. Adakah kecerdasan, kepintaran dan kepandaian lahir di sebabkan oleh genetik atau semata-mata usaha berterusan dari individu itu sendiri?

Pada tahun 90-an, sekitar 40 tahun selepas kematian Einstein, Harvey telah membawa otak Einstein di dalam bekas tupperware untuk dipulangkan kepada cucu Einstein bernama Evelyn. Namun, Evelyn tidak mahu menerimanya. Evelyn juga turut memarahi Harvey apabila beliau secara sengaja meninggalkan bekas otak Einstein di rumahnya.

Dalam tempoh 30 tahun otak Einstein dicuri, kajian ke atasnnya tidak ke mana-mana. Malah, tiada satu pun kertas kajian diterbitkan berkenaan dengannya. Harvey sendiri pernah berhubung dengan pakar otak dan neuro, tetapi tiada sambutan pada ketika itu. Yang datang kepadanya ramai wartawan.

Setelah Harvey meninggal dunia pada tahun 2007, otak Einstein telah disimpan oleh warisnya supaya diserahkan bagi penyelidikan.

Pada tahun 2010, pewaris kepada Harvey telah menyerahkan otak Einstein kepada National Museum of Health & Medicine di Washington. Selain dari National Museum of Health & Medicine, serpihan otak Einstein juga boleh dilawati di Mutter Museum, Philadelphia.

Harvey mahu melakukan kajian ke atas otak Einstein kerana inspirasinya daripada Oskar Vogt yang melakukan kajian ke atas Vladimir Lenin, penguasa Soviet Union.

Berikut merupakan beberapa dapatan kajian mengenai otak Einstein;

1. Kuatnya rangkaian (connectivity) antara kedua-dua belah otak Einstein. Penyelidik mencadangkan, ketinggian intelektual Einstein berpunca daripada komunikasi tersusun antara kedua-dua belah otak.

2. Saiz otak Einstein sama seperti orang lain. Namun bahagian otak yang berfungsi untuk kognitif lebih berkembang berbanding orang lain. Hal ini mencadangkan Einstein mempunyai daya kognitif yang tinggi. Perkara ini dapat dilihat daripada kebolehan Einsten untuk melakukan pelbagai bentuk eksperimen khayalan (thought experiment).

Bahagian yang berfungsi untuk visual pada otak Einstein pun mempunyai bentuk yang luar biasa. Perkara ini mencadangkan kemahiran matematik Einstein.

RUJUKAN:

Men, W., Falk, D., Sun, T., Chen, W., Li, J., Yin, D., … & Fan, M. (2014). The corpus callosum of Albert Einstein‘s brain: another clue to his high intelligence?. Brain, 137(4), e268-e268.

Falk, D., Lepore, F. E., & Noe, A. (2013). The cerebral cortex of Albert Einstein: a description and preliminary analysis of unpublished photographs. Brain, 136(4), 1304-1327.


Dalil Mana Dalil, Hadis Ni Sahih Ke Tak?

Fenomena kini, golongan awam gemar bertanya, “Dalil mana dalil, Hadis ni Sahih ke tak?”.

Secara asasnya, tak salah pun orang awam bertanya sedemikian kerana mereka hanya nak tahu dalil sahaja. Baguslah kalau betul-betul mengaji nak mencari dalil, bukan sekadar nak provokasi. Namun begitu, sebelum mereka bertanya “mana dalil”, mereka kena sedar bahawa mereka tahu tak apa itu “dalil”. Dan yang lebih penting, mereka tahu tak macam mana cara nak berinteraksi dengan “dalil” itu.

Kalau mereka tak tahu “apa itu dalil” dan “bagaimana cara nak berinteraksi dengan dalil”, kita bagi lah dalil-dalil dari segunung kitab pun, mereka tetap tak terima itu sebagai dalil. Sebab mereka tak tahu dan tak faham bahawa benda yang diberikan pada mereka itu hakikatnya adalah suatu dalil. Mereka seolah-olah menghadap matahari sambil memejamkan mata. Matahari itu terang benderang, tetapi mereka masih tak nampak.

Orang awam menyangka dalil agama itu hanya terhad kepada al-Quran dan Hadis sahaja. Bahkan ada pemahaman yang lebih sempit, jika diberi dalil al-Quran sekalipun, tetapi tanpa diiringi dalil Hadis, maka seolah-olah mereka belum boleh menerima dalil al-Quran tersebut. Padahal al-Quran lebih Mutawatir yakni Qatie Subutnya berbanding Hadis secara umumnya.

Lebih sempit lagi, kalau ulama bagi dalil Hadis sekalipun, iaitu Hadis Taqririyyah (isyarat), mereka tetap masih belum menerimanya sebagai sebuah dalil. Mereka nak dalil tu mesti secara Hadis Qauliyyah (perkataan). Kalau boleh Hadis tu menyebut secara spesifik masalah sesuatu hukum. Taknak Qiyas-Qiyas. Tak cukup dengan itu, pemahaman yang lebih sempit lagi, mereka nak dalil itu dari Hadis Fi’liyyah (perbuatan) sahaja. Inilah punca bagaimana boleh muncul soalan “Mana Hadis yang menunjukkan Nabi pernah buat benda ni?”.

Soalan ni nampak cerdik, tapi di sisi ulama, ia adalah soalan kelas bawahan. Kerana ini menunjukkan orang itu tak tahu “apa itu dalil” dan “bagaimana cara nak berinteraksi dengan dalil”. Mereka menyangka dalil dalam agama itu terhad kepada Hadis Fi’liyyah semata-mata. Ini melahirkan pemahaman rigid binari “Nabi buat Sunnah, Nabi tak buat Bidaah” walaupun ada dalil Taqririyah mahupun Qauliyah nya. Sedangkan sebenarnya, kalau Nabi tak buat sesuatu perkara itu, tak semestinya Nabi melarang ia dilakukan.

Sebagai contoh, baca Yasin malam jumaat. Orang awam sangka amalan ini hanya boleh dilakukan jika ada Hadis Fi’liyah yang menunjukkan memang Nabi pernah baca Yasin pada malam jumaat. Atau paling kurang, ada Hadis Qauliyah dari Nabi yang menyebutkan secara literal, “Bacalah kamu surah Yasin pada malam jumaat”. Maka barulah amalan ini tidak dikira Bidaah dan boleh diamalkan. Kalau setakat Hadis Taqririyyah atau dalil umum sebagai Qiyas walau dari al-Quran sendiri yang menyuruh kita perbanyakkan bacaan al-Quran sekalipun, mereka taknak terima sebagai dalil. Ini cara berfikir yang sempit lagi salah.

Para ulama kita dalam mengajarkan Fiqh iaitu hukum-hakam kepada umat, mereka menyusun silibus itu secara tertib mengikut tahap penguasaan seseorang. Bermula dari matan-matan, kemudian syarah-syarah dan akhirnya hasyiah-hasyiah. Peringkat awal, penuntut ilmu belajar kitab kecil yang membahaskan tentang khulasah atau kesimpulan hukum sesuatu isu. Tak banyak bahkan terkadang tidak adapun dalil-dalil al-Quran dan Hadis dalam matan-matan Fiqh itu. Hanya sekadar, hukum perkara ini wajib, itu sah, ini batal, itu haram dan sebagainya tanpa diberi dalil dari al-Quran atau Hadis.

Penuntut ilmu tahu, Qaul ulama dalam matan itu sendiri merupakan dalil bagi orang awam macam mereka. Kalau dibagi dalil al-Quran atau Hadis pun, belum tentu mereka tahu cara untuk berinteraksi dengannya. Hanya apabila mereka telah menguasai matan-matan tersebut, barulah kemudiannya mereka mengaji kitab Fiqh yang dibentangkan dalil-dalil dari al-Quran dan Hadis di dalamnya. Dari sini mereka tahu, ayat al-Quran atau Hadis yang mana dijadikan sandaran oleh ulama untuk membentuk hukum Fiqh itu.

Seterusnya, barulah mereka mengaji pula kitab Fiqh yang menunjukkan khilaf-khilaf dalam sesuatu hukum berserta dalil masing-masing. Dari sini, baru ulama ajar kenapa hal ini merupakan khilaf, bagaimana ia berlaku, kenapa ia berlaku, khilaf ini sampai ke tahap mana dan sebagainya. Para ulama tak terus buka kitab berat-berat untuk murid yang baru mula belajar. Apatah lagi buka kitab Hadis, suruh murid istinbat sendiri hukum direct dari Hadis.

Sebagai contoh, kalau orang awam bertanya dalil sesuatu hukum, lalu ulama memberikan hadisnya. Kemudian orang awam itu bertanya, “hadis ni sahih ke tak?”. Maka apa guna dia bertanya dalil kalau dah dibagi hadis pun dia tanya pulak statusnya. Kalau dah terer sangat, bila ulama bagi hadis tu, si penanya itu sendiri dah tahu sahih tak sahih hadis tu dan macam mana nak berinteraksi atau mengaplikasikannya. Ini barulah dikatakan sebagai orang yang telah capai tahap faham “apa itu dalil” dan tahu “cara berinteraksi dengan dalil”.

Kalau belum tahu cara berinteraksi, ulama bagi dalil dan hadisnya pun takda faedah. Kalau orang tu bagi sanad sesuatu hadis, adakah orang awam dapat pastikan sendiri hadis tu sahih atau tak? Kalau orang tu tipu sanad dan status hadis tu sebagai sahih, adakah orang awam dapat kesan? Kalau hadis tu dhaif, adakah ia boleh terus dibuang? Atau kalau hadis tu memang sahih sekalipun, adakah boleh terus diamalkan? Bagaimana pula kalau hadis yang sama ini dihukum Sahih oleh ulama A tapi dihukum Dhaif pula oleh ulama B?

Dalam menentukan status hadis pun para ulama berbeza dalam ijtihad mereka. Apatah lagi ijtihad mereka bagi memproses hadis itu menjadi sebuah hukum. Hukum-hakam ni dalam bidang Fiqh. Fiqh ni bukan seputar isu Hadis Sahih tak Sahih sahaja. Dalam Fiqh, tak semua hadis sahih boleh dijadikan dalil dalam berhukum. Dan hadis-hadis dhaif tak semuanya tidak boleh diamalkan. Menilai status hadis, menghafal serta memeriksa Sanad dan Matan hadis itu memang kerja Muhadisin (Ahli Hadis). Tapi untuk memproses Hadis yang merupakan raw material itu menjadi kesimpulan hukum adalah kerja Fuqaha (Ahli Fiqh). Hadis dan Fiqh ni merupakan dua disiplin ilmu yang berbeza walaupun ia berkait rapat.

Dalam fiqh ni, ada usul-usulnya dan kaedah-kaedahnya. Selain Quran dan Hadis, para ulama Sunni merujuk juga sumber Ijma’ dan Qiyas. Kemudian ada beberapa lagi sumber seperti ‘Urf, Istihsan, Istishab, Masalih al-Mursalah, Amal Ahlu Madinah, Sadd al-Zarai’ dan lain-lain. Ahli Fiqh akan proses sesuatu dalil itu sama ada ianya Am-Khas, Juz’i-Kulli, Mujmal-Mubayyan, Nasikh-Mansuh, Mutlaq-Muqayyad, Mantuq-Mafhum, Muwafaqah-Mukhalafah dan lain-lain.

Inilah cara Fuqaha berinteraksi dengan dalil. Ini baru mantiq-mantiq dalam bab Usul dan Qawaid Fiqh, belum lagi mantiq-mantiq dalam Nahu, Sorof dan Balaghah. Kalau ulama bagi sepotong Hadis untuk orang awam hurai menggunakan semua benda ni, orang awam reti ke? Sudah mampukah orang awam nak istinbat hukum direct dari hadis-hadis apatah lagi jika hanya melalui terjemahan literal hadis semata-mata?

Ulama dah tolong susun dah, zaman sekarang kita tinggal hanya nak amalkan sahaja. Isu-isu ni semua para ulama dah selesai jawab ratusan bahkan ribuan tahun dulu dah, tak perlu nak rungkai semula simpulan Fiqh ini untuk nak buat sendiri simpulan baru yang terus dari al-Quran dan Hadis tanpa ilmu alat yang cukup.

Benda dah memang khilaf dalam isu furu’, maka hang ulas lah macam mana sekalipun, sampai kiamat ianya tetap khilaf. Dah masing-masing ada sandaran tersendiri, nak berbalah buat apa lagi? Sampai bila umat Islam nak tersekat di skala 6 dengan gaduh isu lama seperti Qunut, Tahlil, Yasin tatkala orang bukan Islam dah maju meneroka bintang-bintang di angkasaraya?

Terkadang, orang yang bergaduh bab agama ni, mereka bukan nak cari kebenaran untuk beramal, tapi sekadar nak cari “kemenangan”. Oleh itu, mereka bukannya perlukan dalil, tetapi mereka perlukan hidayah. Yakni hidayah yang berbentuk kefahaman sebenar dalam beragama. Moga dijauhkan dari sikap Khawarij yang sering memetik al-Quran dan Hadis, tetapi petikan itu hanya sekadar di mulut mereka tanpa difahami di dalam dada. Allahuma Faqihna Fiddin, Wa Alimna Takwil…